cyanic-selkie/wikianc huggingface dataset:
ཞི་རྒོལ་ཆེན་མོ།
ཕྱི་ལོ་ ༢༠༠༩ ཟླ་ ༣ ཚེས་ ༢༤ ཉིན་གྱི་ཕྱི་དྲོ་ཕྱག་ཚོད་ ༣ ཙམ་ལ་དཀར་མཛེས་ལམ་བྲག་དགོན་གྱི་བཙུན་མ་དབྱངས་སྐྱིད་སྒྲོལ་མ་དང༌། བསོད་ནམས་དབྱངས་ཅན་གཉིས་ཀྱིས་དཀར་མཛེས་རྫོང་གི་ཁྲོམ་གཞུང་དུ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་ཤུགས་ཆེན་བྱས་པ་དང༌། ཆབ་སྲིད་སྐོར་གྱི་ཡིག་ཆ་འབོར་ཆེན་འགྲེམས་གཏོར་བྱས་རྐྱེན། དྲག་ཆས་ཉེན་རྟོག་པ་ ༥༠ ཙམ་གྱིས་ལྕགས་མདའ་དང་གློག་རྒྱུག་སོགས་ཀྱིས་མི་སྤྱོད་ལས་འདས་པའི་རྡུང་རྡེག་ཚད་མེད་བཏང་ནས། ཁོང་གཉིས་ཤི་གསོན་གང་ཡིན་ངོ་མ་ཤེས་པར་གྱུར་ཁར་རླངས་འཁོར་ནང་བླུགས་ཏེ་ཁྱེར་ཕྱིན་པ་ནས། ད་ལྟའི་བར་དུ་ཤི་གསོན་ཅི་ཡིན་དང༌། ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་ཁ་གསལ་གང་ཡང་མ་བྱུང༌། ༡༽ བཙུན་མ་དབྱངས་སྐྱིད་སྒྲོལ་མ་ནི། དཀར་མཛེས་རོ་ཚལ་ཤང༌། ཧོར་མས་གྲོང་ནས་ཧོར་མས་ཚང་གི་ཕ་དགེ་འདུན་དར་རྒྱས་དང༌། མ་པདྨ་མཁའ་འགྲོ་གཉིས་སུ་ཕྱི་ལོ་ ༡༩༧༦ ལོར་སྐྱེས་ཤིང་ད་སྐབས་རང་ལོ་ ༣༣ ཡིན་འདུག་པ་དང༌། གོང་གསལ་བཞིན་ད་བར་བཙོན་འོག་ཏུ་གནས་མུས་ཡིན་འདུག་ཅིང༌། མོ་འཛིན་བཟུང་བྱས་པའི་ཉིན་དེའི་དགོང་མོ་ཕྱག་ཚོད་ ༧ པའི་ཐོག་ཁྱིམ་དུ་ཉེན་རྟོག་པ་ལྔ་དྲུག་ཞིག་བཙན་འཛུལ་གྱིས་ྋགོང་ས་མཆོག་གི་སྐུ་པར་རྣམས་བཙན་འཕྲོག་བྱས་པ་དང༌། ནང་མི་ལ་ཁྱོད་ཚོ་མི་རིགས་ཁ་བྲལ་རིང་ལུགས་པར་རྒྱབ་སྐྱོར་བྱེད་མཁན་རེད་ཟེར་བ་སོགས་ཀྱིས་ཁ་རྡུང་དྲག་པོ་བཏང་བ་མ་ཚད། ཕྱི་ཉིན་སྔ་དྲོ་ཕྱག་ཚོད་ ༨ པའི་ཐོག་སླར་ཡང་དྲག་ཆས་ཉེན་རྟོག་པ་རླངས་འཁོར་གཉིས་ཙམ་ཡོང་སྟེ། ཁོང་གི་སྤུན་མཆེད་ཚང་དབྱངས་རྒྱ་མཚོ་ཁྲིད་ཕྱིན་པ་སོགས་ཀྱི་གནས་ཚུལ་བྱུང༌། ༢༽ བཙུན་མ་བསོད་ནམས་དབྱངས་ཅན་ནི། དཀར་མཛེས་རོལ་ཚ་ཤང༌། རྒྱལ་མཁར་གྲོང་ནས་ཕ་བྱམས་པ་རྒྱལ་མཚན་དང༌། མ་གཡུ་སྒྲོན་ལྷ་མོ་གཉིས་སུ་ཕྱི་ལོ་ ༡༩༨༡ ལོར་སྐྱེས་ཤིང་ད་སྐབས་རང་ལོ་ ༢༨ ཡིན་འདུག་པ་དང༌། གོང་ལྟར་འཛིན་བཟུང་བྱས་པ་ནས་ད་ལྟའི་བར་དུ་བཙོན་འོག་ཏུ་གནས་མུས་ཡིན་ཡང་དུས་བཀག་བཙོན་འཇུག་གི་ལོ་དུས་བཟོ་ཡོད་མེད་ཤེས་རྟོགས་མ་བྱུང༌།
ཕྱི་ལོ་ ༢༠༠༩ ཟླ་ ༣ ཚེས་ ༢༥ ཉིན་དར་རྒྱས་དགེ་ཐོག་འགོ་གྲོང་ཚོ་ནས་ཡིན་པའི་དངོས་གྲུབ་དབྱངས་མཚོ་དང༌། ཀརྨ་ཤེས་རབ། ཉི་མ་ཆོས་མཚོ་བཅས་ནས་རོང་པ་ཚལ་ཆུས་སུ་རྒྱ་གཞུང་ལ་ཞི་རྒོལ་གྱི་འབོད་ཚིག་འདྲ་མིན་སྒྲོག་པ་དང༌། བྱབྱ རྒྱལ་བ་རིན་པོ་ཆེ་སྐུ་ཚེ་ཁྲི་ལོར་བརྟན་པར་ཤོག བོད་རང་བཙན་གཙང་མ་ཡིན། རྒྱ་དམར་བོད་ནས་ཕར་རྒྱུགས། ཞེས་སོགས་ཀྱི་ནང་དོན་འཁོད་བའི་ཡིག་ཆ་མང་པོ་འགྲེམས་གཏོར་བྱས་བཞིན་ངོ་རྒོལ་བྱས་པར་བརྟེན། ཉེན་རྟོག་པས་ཉེས་རྡུང་ཚད་མེད་འོག་འཛིན་བཟུང་གིས་བཀག་ཉར་བྱས་པ་སོགས་ཀྱི་གནས་ཚུལ་བྱུང༌། ༡༽ དངོས་གྲུབ་དབྱངས་མཚོ་ནི། དར་རྒྱས་འདན་མ་ཤང༌། དགེ་ཐོག་འགོ་གྲོང་སྡེ་ནས་ཕ་ཡེ་ཤེས་ཕུན་ཚོགས་དང༌། མ་ཚེ་ཆོས་མཚོ་གཉིས་སུ་ཕྱི་ལོ་ ༡༩༩༠ ལོར་སྐྱེས་ཤིང་ད་སྐབས་རངལོ་ ༡༩ ཡིན་འདུག་པ་དང༌། གོང་གསལ་བཞིན་ཞི་རྒོལ་བྱས་རྐྱེན་འཛིན་བཟུང་བྱས་ཡོད་འདུག། ༢༽ ཀརྨ་ཤེས་རབ་ནི། དར་རྒྱས་འདན་མ་ཤང༌། དགེ་ཐོག་འགོ་གྲོང་ཚོ་ནས་མ་ནོར་བུ་སྒྲོན་མ་ལགས་སུ་ཕྱི་ལོ་ ༡༩༩༡ ལོར་སྐྱེས་ཤིང་ད་སྐབས་རང་ལོ་ ༡༨ ཡིན་འདུག་པ་དང༌། གོང་གསལ་བཞིན་ཞི་རྒོལ་བྱས་རྐྱེན་འཛིན་བཟུང་བྱས་འདུག། ༣༽ ཉི་མ་ཆོས་མཚོ་ནི། དར་རྒྱས་འདན་མ་ཤང༌། དགེ་ཐོག་འགོ་གྲོང་ཚོ་ནས་ཕ་བསོད་ནམས་སྙན་གྲགས་དང༌། མ་བློ་བཟང་ཆོས་སྒྲོན་གཉིས་སུ་ཕྱི་ལོ་ ༡༩༩༠ ལོར་སྐྱེས་ཤིང་ད་སྐབས་རང་ལོ་ ༡༩ ཡིན་འདུག་པ་དང༌། གོང་གསལ་བཞིན་ཞི་རྒོལ་བྱས་རྐྱེན་གྱིས་འཛིན་བཟུང་བྱས་ཡོད་འདུག
ཕྱི་ལོ་ ༢༠༠༩ ཟླ་ ༣ ཚེས་ ༢༥ ཉིན་དར་རྒྱས་དགེ་ཐོག་འགོ་གྲོང་ཚོ་ནས་ཡིན་པའི་བཙུན་མ་ཨ་མོ་ནས། རོང་པ་ཚལ་ཆུས་སུ་རྒྱ་གཞུང་ལ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་བྱས་པར་བརྟེན། ཉེན་རྟོག་པས་ཉེས་རྡུང་ཚད་མེད་འོག་འཛིན་བཟུང་གིས་བཙོན་འཇུག་བྱས་ཏེ་ཟླ་ཤས་རིང༌། བཙོན་འོག་ཏུ་སྡུག་སྦྱོར་ཚད་མེད་མྱོང་དགོས་བྱུང་མཐར་གློད་གྲོལ་ཐོབ་ཡོད་འདུག། མོ་ནི་དར་རྒྱས་འདན་མ་ཤང༌། དགེ་ཐོག་འགོ་གྲོང་སྡེ་ནས་ཕ་ཀརྨ་ཡོན་ཏན་དང༌། མ་རྡོ་ཕྲུག་གཉིས་སུ་ཕྱི་ལོ་ ༡༩༨༠ ལོར་སྐྱེས་ཤིང་ད་སྐབས་རང་ལོ་ ༢༩ ཡིན་འདུག
ཕྱི་ལོ་ ༢༠༠༩ ཟླ་ ༣ ཚེས་ ༢༥ ཉིན་བྲག་མགོ་དགོན་གྱི་གྲྭ་ཕུན་ཚོགས་རབ་བརྟན་ནས། ཕྱི་ལོ་ ༢༠༠༨ ལོར་བྲག་མགོ་དགོན་གྱིས་སྣེ་ཁྲིད་དེ། རྒྱ་གཞུང་ལ་ཞི་རྒོལ་བྱས་ནས་ལོ་གཅིག་འཁོར་བའི་ཉིན་མོ་དང་སྟབས་བསྟུན་ཏེ། བྲག་མགོ་ཁུལ་གྱི་ས་གནས་ཞིང་པ་ཚོར་ བྱབྱ ང་ཚོས་རྒྱ་དམར་ནས་རྐྱེན་འདས་སུ་བཏང་བའི་རྒྱལ་གཅེས་དཔའ་བོ་དཔའ་མོ་རྣམས་ལ་མྱ་ངན་དང༌། རྒྱ་གཞུང་ལ་ཞི་རྒོལ་ཆེད་ཞིང་ཁ་འདེབས་ལས་མ་བྱེད་རོགས བྱབྱ ཞེས་པའི་འབོད་སྐུལ་གྱི་ཡིག་ཆ་ཞིག་གང་སར་སྦྱར་འགྲེམས་བྱས་པ་དང༌། ཉིན་དེའི་ཕྱི་དྲོ་རྒྱས་བཟང་གྲོང་དུ་ཡིག་ཆ་སྦྱར་འགྲེམས་བྱེད་བཞིན་པའི་སྐབས་སུ། རྒྱ་དམར་ཉེན་རྟོག་པས་ཤེས་རྟོགས་ཀྱིས་འཛིན་གྲབས་བྱེད་དུས། ཁོས་སྦག་སྦག་ཞོན་ཏེ་བྲོས་བྱོལ་དུ་ཕྱིན་ནས་རྦ་དྭག་ལུང་པའི་རི་སྐེད་སླེབས་མཚམས་སུ་ཉེན་རྟོག་པས་རྗེས་ཟིན་ནས། གློག་རྒྱུག་དང་ལྕགས་མདའ་སོགས་ཀྱིས་ཉེས་རྡུང་ཚད་མེད་བཏང་མཐར༌། བྲག་ཐོག་ནས་གཡང་ལ་གཡུག་འདུག་པ་དང༌། དེ་རྗེས་སུ་རྒྱ་གཞུང་ནས་མི་གསོད་དྲག་གནོན་བྱས་པའི་གནས་ཚུལ་སྦས་གསང་གིས། ཁོ་རང་ནག་ཉེས་ལ་འཇིགས་ནས་རང་ཤི་བརྒྱབ་པ་མ་གཏོགས། ང་ཚོས་གནས་ཚུལ་ཤེས་རྟོགས་མེད་ཚུལ་བརྗོད་འདུག འོན་ཀྱང་ཚེས་ ༢༦ ཉིན་གྱི་ཞོགས་པར་ཡུལ་མི་ཚོས་ཁོང་གི་ཕུང་པོ་ས་གནས་གང་སར་འཚོལ་སྒྲུབ་བྱས་མཐར། བཙུན་མ་གཉིས་ཀྱིས་བྲག་འོག་ནས་རྙེད་སོན་བྱུང་བ་དང༌། སྔར་ནུབ་བྲག་ཐོག་ནས་གཡུག་མ་ཐག་ཤི་མེད་ཀྱང་ཉེས་རྡུང་དྲག་པོ་ཕོག་པའི་རྐྱེན་གྱིས་ཁ་སྣ་སོགས་ནས་ཁྲག་ཐོན་པ་དང༌། གོག་ནུར་བྱས་པའི་ཁྲག་ཤུལ་རྣམས་ཉེ་འཁོར་གྱི་ས་རྡོ་སོགས་ལ་འགོས་པས། ཡིད་སྐྱོ་བའི་གནས་ཚུལ་ཆགས་ཡོད་འདུག དེ་རྗེས་བྲག་མགོ་དགོན་གྱིས་ཐུགས་འགན་གཙོ་བཞེས་ཀྱིས་ཕུང་པོ་རང་གི་ནང་མིར་རྩིས་སྤྲོད་བྱས་ཏེ། དགོན་པའི་གྲྭ་མང་ཡོངས་ནས་སྨོན་ལམ་གསུངས་བ་དང་གདུང་སེམས་མཉམ་བསྐྱེད་བྱས་ཡོད་འདུག་ཅིང༌། རྗེས་སུ་ཕུང་པོ་གསེར་རྟ་བླ་རུང་ཆོས་སྒར་དུ་ཁྱེར་ཏེ། དུར་འཇུག་བྱེད་སྐབས་རུས་པ་ཡོངས་རྫོགས་རྡུང་རྡེག་དབང་གིས་བཅག་དཀྲུམས་བྱས་པའི་དཔང་རྟགས་གསལ་པོ་རྙེད་སོན་བྱུང་ཡོད། ཁོང་ནི་བྲག་མགོ་རྫོང་པ་གྲོང་དུ་ཕ་ཀུན་བཟང་ཉི་མ་དང༌། མ་འཇམ་དབྱངས་ལྷ་མོ་གཉིས་སུ་ཕྱི་ལོ་ ༡༩༨༢ ལོར་སྐྱེས་ཤིང་རྐྱེན་ལམ་དུ་གཏོང་སྐབས་རང་ལོ་ ༢༧ ཡིན་འདུག ཁོང་ཕྱི་ལོ་ ༢༠༠༨ ཟླ་ ༣ ཚེས་ ༢༥ ཉིན་བྲག་མགོ་དགོན་གྱི་དགེ་འདུན་པ་ ༣༠༠ ལྷག་གིས་ལུས་ལ་ཆོས་གོས་མནབས་ཤིང་དགོན་པ་ནས་རྫོང་ཐོག་བར་ཞི་རྒོལ་བྱས་སྐབས་ཀྱང་མཉམ་ཞུགས་བྱས་ཡོད་འདུག འཛམ་གླིང་མི་མང་རྣམས་ཀྱིས་གཟིགས་དང༌། འདི་དག་པར་རེས་དང་གནས་ཚུལ་མཐོང་ཐོས་ཙམ་གྱིས་ཀྱང་རྒྱ་དམར་གྱིས། རྒྱལ་སྤྱིའི་ཁྲིམས་ལུགས་དང་མི་མཐུན་པར་འགྲོ་བ་མི་ཡི་ཐོབ་ཐང་རྩིས་མེད་རྡོག་རོར་བཏང་བའི་དཔང་རྟགས་གསལ་བོར་ཆགས་ཐུབ་པ་ཞིག་མ་རེད་དམ།
ཕྱི་ལོ་ ༢༠༠༩ ཟླ་ ༣ ཚེས་ ༢༥ ཉིན་གྱི་ཉིན་རྒྱབ་ཕྱག་ཚོད་ ༡ ཙམ་ལ་དཀར་མཛེས་ཁང་དམར་དགོན་གྱི་གྲྭྭ་ཡེ་ཤེས་དར་རྒྱས་སམ་༼ཡེ་ཕྲུག༽ནས། རྫོང་ཉེན་རྟོག་ལས་ཁུངས་ཀྱི་སྒོ་འགྲམ་དུ་ལག་གཡོན་པའི་ནང་བོད་ཀྱི་རྒྱལ་དར་དང༌། གཡས་པས་བོད་དོན་སྐོར་གྱི་ཡིག་ཆ་མང་པོ་མཁའ་དབྱིངས་སུ་གཏོར་བཞིན་རྒྱ་གཞུང་ལ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་འགྲོ་སྐབས། སྐར་ཆ་གཉིས་གསུམ་ལས་མ་སོང་བར་དྲག་ཆས་ཉེན་རྟོག་པ་དང་དམག་མི་ཕོན་ཆེན་ཞིག་གིས་འཇུ་བཟུང་བྱས་ཏེ་ཉེས་རྡུང་ཚད་མེད་བཏང་འདུག་པ་དང༌། ཁོང་གིས་ད་དུང་མུ་མཐུད་དེ་འབོད་ཚིག་མཚམས་མ་ཆད་པར་རྒྱག་སྟབས། རྒྱ་དམར་ནས་ཉེས་རྡུང་འོག་འཛིན་བཟུང་བྱས་འདུག་པ་དང༌། དུས་དེ་ནས་བཟུང་ད་བར་བཙོན་འོག་ཏུ་ཡོད་པ་ཤེས་རྟོགས་བྱུང་བ་ཙམ་ལས་ཁྲིམས་ཐག་བཅད་ཡོད་མེད་སོགས་ཀྱི་སྐོར་གསལ་ཁ་མ་བྱུང༌། ཁོང་ཞི་རྒོལ་དུ་མ་འགྲོ་སྔོན་དུ་གྲོགས་ཁ་ཤས་ལ་གསུངས་དོན། བྱབྱ ངས་རྒྱ་གཞུང་ལ་ཞི་རྒོལ་བྱེད་པ་སོགས་ཀྱི་གནད་དོན་བྱུང་ཚེ་དེ་ནི་རང་ཐག་རང་བཅད་ཡིན་པ་ལས་དགོན་པ་སོགས་གཞན་སུ་ལའང་འགན་མེད། བྱབྱ ཅེས་སོགས་བཤད་དེ་ཞི་རྒོལ་བྱེད་སྐབས་སྐྱ་ཆས་སྤྲས་ཡོད་འདུག ཁོང་ནི་དཀར་མཛེས་སུ་ངོ་ཤང༌། རྒྱན་བཟང་མདའ་གྲོང་ནས་ཕ་བློ་བཟང་དངོས་གྲུབ་༼གླེ་བཟེ༽དང༌། མ་ལྷ་སྒྲོན་གཉིས་སུ་ཕྱི་ལོ་ ༡༩༨༧ ལོར་སྐྱེས་ཤིང་ད་སྐབས་རང་ལོ་ ༢༢ ཡིན་འདུག་པ་དང༌། དཀར་མཛེས་ཁང་དམར་དགོན་གྱི་མ་བྱན་ཡིན་འདུག
ཕྱི་ལོ་ ༢༠༠༩ ཟླ་ ༣ ཚེས་ ༢༨ ཉིན་གྱི་སྔ་དྲོ་ཕྱག་ཚོད་ ༡༡ ཡས་མས་ཤིག་ལ་དཀར་མཛེས་ཁང་དམར་དགོན་གྱི་གྲྭ་བྱམས་པ་བསོད་ནམས་ནས། དཀར་མཛེས་རྫོང་གི་ཁྲོམ་གཞུང་དུ་ལག་ལ་བོད་ཀྱི་རྒྱལ་དར་ཞིག་ཁྱེར་ཏེ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་ཤུགས་ཆེར་བྱེད་སྐབས། དྲག་ཆས་དམག་མི་དང་ཉེན་རྟོག་པས་གདུག་རྩུབ་ཀྱིས་བཅར་རྡུང་འོག་འཛིན་བཟུང་གིས་བཙོན་འཇུག་བྱས་པ་ནས་ད་ལྟའི་བར། བཙོན་འོག་ཏུ་གནས་མུས་ཡིན་ཡང་ཁྲིམས་ཐག་བཅད་ཡོད་མེད་ཀྱི་གནས་ཚུལ་ཤེས་རྟོགས་མ་བྱུང༌། ཁོང་གིས་དགོན་པར་རྙོག་གླེང་མི་ཡོང་ཆེད་ཞི་རྒོལ་སྐབས་སྐྱ་ཆས་སྤྲས་ཡོད་འདུག ཁོང་ནི་དཀར་མཛེས་སུ་ངོ་ཤང༌། ༼འཇི་འ་གྲོང་༽ནས་ཕ་སངས་རྒྱས་བཀྲིས་དང༌། མ་བྱང་ཆུབ་ལྷ་མོ་གཉིས་སུ་ཕྱི་ལོ་ ༡༩༩༠ ལོར་སྐྱེས་ཤིང་ད་སྐབས་རང་ལོ་ ༡༩ ཡིན་འདུག
ཕྱི་ལོ་ ༢༠༠༩ ཟླ་ ༣ ཚེས་ ༢༨ ཉིན་གྱི་ཕྱག་ཚོད་ ༡༢ ཐོག་ཉག་རོང་ཡང་དབེནདགོན་གྱི་གྲྭ་ཐུབ་བསྟན་འཕྲིན་ལས་ནས་དཀར་མཛེས་རྫོང་གི་ཁྲོམ་གཞུང་དུ་རྒྱ་གཞུང་ལ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་བྱས་སྐབས། དྲག་ཆས་ཉེན་རྟོག་པས་ཉེས་བརྡུང་ཚད་མེད་གཏོང་བཞིན་འཛིན་བཟུང་གིས་བཙོན་འཇུག་བྱས་ཡོད་འདུག ཁོང་ནི་ཉག་རོང་ས་སྟོད་ཤང༌། ས་སྟོད་འུ་རྡེན་གྲོང་དུ་ཕྱི་ལོ་ ༡༩༧༩ ལོར་སྐྱེས་ཤིང་ད་སྐབས་རང་ལོ་ ༣༠ ཡིན་འདུག
ཕྱི་ལོ་ ༢༠༠༩ ཟླ་ ༣ ཚེས་ ༢༨ ཉིན་ཏྲེ་བོ་སྒོག་རྭ་གྲོང་ཚོར་རྒྱ་དམར་ཉེན་རྟོག་པ་དང༌། དམག་མི་རླངས་འཁོར་ཆེ་ཆུང་གྲངས་ ༢༤ ཙམ་འབྱོར་ཏེ་མི་ཚོགས་བསྡུ་རུབ་ཀྱིས་ས་ཞིང་འདེབས་ལས་བྱ་དགོས་པ་སོགས་ཀྱི་སྐོར་གསལ་བསྒྲགས་བྱས་སྐབས། མང་ཚོགས་ཀྱི་ངོས་ནས་ བྱབྱ ང་ཚོས་ལྟོ་གོས་ཙམ་གྱི་ཆེད་མ་ཡིན་པ། ༢༠༠༨ ལོར་ང་ཚོ་དང་ས་འབྲེལ་ཡིན་པའི་སྟོང་འཁོར་གཅིག་པུར་དཔེར་མཚོན་ན། མི་སེར་ ༡༦ ཙམ་དམར་གསོད་དང་ཉེས་རྡུང་གཏོར་བཅོམ། འཇུ་བཟུང་སོགས་བསམ་ཡུལ་ལས་འདས་པ་བྱས་པ་དང༌། མ་ཚད་ྋགོང་ས་མཆོག་གི་སྐུ་པར་འཕྲོག་བསྡུ་བྱས་པའི་གྲངས་འབོར་རྩྭ་རས་དོ་པོ་ ༢༢ ཙམ་མེར་བསྲེགས་བཏང་བ་སོགས་ཆེད་བརྙས་བྱས་ཡོད་ལ། དེ་དང་གཅིག་མཚུངས་ལུང་པ་འདིར། མི་མང་པོ་འཇུ་བཟུང་དང༌། བཙོན་བཅུག རིར་བུད་པ་སོགས་ཀྱིས་རྐྱེན་དུད་ཚང་མང་པོ་ཞིག་ལ་བལྟ་རྟོགས་བྱ་མཁན་དང་སོ་ནམ་འདེབས་ལས་བྱ་མཁན་མེད་པས་ང་ཚོ་སྐྱིད་སྡུག་གཅིག་པར་བརྟེན། ལོ་འདིར་ཞིང་ལས་བྱ་རྒྱུ་མིན་ ཅེས་སོགས་བཤད་ཡོད་འདུག་ཅིང༌། སྐབས་དེར་གྲོང་མི་མང་པོ་ཞིག་རྒྱ་དམར་ནས་འཇུ་བཟུང་བྱས་སྐབས། འཇིགས་སྣང་དང་དངངས་སྐྲག་གིས་རྐྱེན་པས་ཨ་མ་རྒས་མོ་ཞིག་དང་སློབ་ཕྲུག་ཆུང་ཆུང་གཅིག་བཅས་མི་གཉིས་དྲན་མེད་དུ་བརྒྱལ་ཡོད་འདུག་ལ། དེ་ཡོད་གྲོང་མི་རྣམས་ལམ་དཀྱིལ་དུ་ཉལ་ནས་མཐེ་མོ་སློང་སྟེ། བྱབྱ ཁོང་ཚོ་གློད་གྲོལ་གཏོང་རོགས། གལ་སྲིད་གློད་གྲོལ་མ་གཏོང་ཚེ། ང་ཚོ་སྡེབ་གཅིག་ཏུ་འཇུ་བཟུང་བྱེད་རོགས། ཁོང་ཚོར་འཁྲི་བའི་འགན་ང་ཚོར་ཡོད། ཅེས་སོགས་ཀྱིས་ངུ་འབོད་བྱས་འདུག་ཅིང༌། མི་མང་པོ་ཞིག་ལ་ཉེས་རྡུང་བཏང་བ་སོགས་བྱས་མཐར། འུ་ཐུག་ཐབས་ཟད་ཀྱིས་གློད་གྲོལ་བཏང་དགོས་བྱུང་འདུག་པ་དང༌། དེ་རྗེས་གྲོང་སྡེ་དེར་གློག་དང་ཁ་པར་བཅད་པ་སོགས་ཀྱི་གནས་ཚུལ་བྱུང་ཡོད་འདུག
ཕྱི་ལོ་ ༢༠༠༩ ཟླ་ ༣ ཚེས་ ༣༠ ཉིན་ཏྲེ་བོ་ལྕོག་རི་ཁུལ་ནས། ༡༽ བསོད་ནམས་དོན་འགྲུབ་དང༌། ༢༽ ནོར་བུ། ༣༽ ཡེ་ཤེས། ༤༽ བློ་བཟང་ནོར་བུ། ༥༽ དཔལ་དགའ། ༦༽ བྱམས་པ་བཀྲ་ཤིས་བཅས་དང༌། ཏྲེ་བོ་མི་ཉག་དགོན་གྱི། ༧༽ གྲྭ་དབང་ལུ་དང༌། ༨༽ ཐུབ་བསྟན། ཏྲེ་བོ་འདའ་མདོ་ནས། ༩༽ ཚེ་རིང་རྡོ་རྗེ་བཅས་ཁྱོན་མི་གྲངས་ ༩ འཇིགས་སྐུལ་གྱི་ཚུལ་དུ་ཉེས་རྡུང་ཚད་མེད་བཏང་སྟེ། མགོ་དང༌། སྣ་ཁུང་ནས་ཁྲག་འཛར་བ་རྣམས་ཕྱིས་མ་བཅུག་པ། རླངས་འཁོར་ཐོག་བསྡམ་བཀྱིག་གིས་ཏྲེ་བོ་ཁྲོམ་གཞུང་དང༌། གྲོང་སྡེ་སོ་སོའི་ནང་དུ་ཁྲིད་དེ། རྒྱངས་གྲགས་ནང་ནས་ཁ་བྲལ་རིང་ལུགས་པའི་རྗེས་འགྲོ། མི་དམངས་ལ་ཞིང་ལས་འདེབས་མི་འཇུག་པའི་བརྒྱུད་བསྐུལ་བའི་མི་ངན་འདི་དག་ལ་ལྟོས་དང༌། གུང་ཁྲན་ཏང་ལ་ངོ་ལོག་བྱས་ན་ཡོང་རྒྱུ་འདི་ལས་ཡོད་མ་རེད། ཅེས་སོགས་བཤད་དེ་མི་དམངས་ལ་སྡིག་ར་སྐུལ་བ་སོགས་བྱས་ཡོད་འདུག གོང་གསལ་མི་དགུའི་ཁོངས་ནས་བསོད་ནམས་དོན་འགྲུབ་དང༌། ནོར་བུ། ཡེ་ཤེས། དཔལ་དགའ་བཅས་ཀྱི་ལོ་རྒྱུས་གོང་དུ་བཀོད་ཟིན། དེ་མིན་བློ་བཟང་ནོར་བུ་དང༌། བྱམས་པ་བཀྲིས། གྲྭ་དབང་ལུ། གྲྭ་ཐུབ་བསྟན། ཚེ་རིང་རྡོ་རྗེ་བཅས་ཡོད་པ་ནས། ༡༽ བློ་བཟང་ནོར་བུ་ལགས་ནི། ཏྲེ་བོ་ཤང༌། སྟག་འགོ་གྲོང་ནས་ཕ་སྲུ་བུང་དང༌། མ་སྒྲོན་ལུ་གཉིས་སུ་ཕྱི་ལོ་ ༡༩༦༣ ལོར་སྐྱེས་ཤིང་ད་སྐབས་རང་ལོ་ ༤༦ ཡིན་འདུག་པ་དང༌། ཁོང་གིས་རྒྱ་གཞུང་ལས་བྱེད་པར་ས་ཞིང་འདེབས་ལས་བྱ་རྒྱུ་མིན་ཞེས་ཡར་ལན་བྱས་པས་རྐྱེན་གྱིས་ཁ་བྲལ་རིང་ལུགས་པའི་མིང་བསྙད་དེ། ཕྱི་ལོ་ ༢༠༠༩ ཟླ་ ༣ པའི་ནང་འཛིན་བཟུང་བྱས་པ་ཞིག་ཡིན་འདུག ༢༽ བྱམས་པ་བཀྲིས་ནི། ཏྲེ་བོ་ལྕོག་རི་ཁུལ་མཚོ་འགོ་ཤང༌། ཆུ་མཁར་གྲོང་ཚོ་ནས་ཕ་ཚེ་འདས་སྐལ་དབྱངས་དང༌། མ་ཚེ་ལས་འདས་པ་མིང་མ་གསལ་བ་ཞིག་གཉིས་སུ་ཕྱི་ལོ་ ༡༩༧༦ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༣༣ ཙམ་ཡིན་འདུག་པ་དང༌། གོང་གསལ་བཞིན་ས་ཞིང་འདེབས་ལས་མ་བྱེད་རོགས། ཅེས་སོགས་ཀྱི་ནང་དོན་འཁོད་བའི་ཡིག་ཆ་གང་སར་སྦྱར་འགྲེམས་བྱས་པའི་ཉེས་འཛུགས་འོག་འཛིན་བཟུང་བྱས་པ་དང༌། ཕྱི་ལོ་ ༢༠༠༩ ཟླ་ ༥ པའི་ཟླ་འཇུག་ཏུ་གློད་གྲོལ་ཐོབ་ཡོད་འདུག ༣༽ གྲྭ་དབང་ལུ་ནི། ཏྲེ་བོ་ཆུས་འདའ་མདོ་ཤང༌། སྐྱ་ལེབ་གྲོང་ཚོ་ནས་ཕ་འཆི་མེད་དངོས་གྲུབ་དང༌། མ་གཡུ་ཕྲུག་གཉིས་སུ་ཕྱི་ལོ་ ༡༩༧༩ ལོར་སྐྱེས་ཤིང་ད་སྐབས་རང་ལོ་ ༣༠ ཡིན་འདུག་ལ། ཁོང་འཇུ་བཟུང་བྱེད་དོན་ནི། འདི་ལོའི་ཕྱི་ཟླ་ ༣ པའི་ནང་ཐུབ་བསྟན་སོགས་རོགས་ཁ་ཤས་དང་མཉམ་དུ་སྦག་སྦག་ཞོན་ཏེ་རག་འཕྲང་ནས་ཁང་དམར་བྲག་རྒྱབ་བར། བྱབྱ རྩམ་གཟན་བོད་མི་ཡོད་དོ་ཅོག་གིས་ད་ལོ་ཞིང་ཁ་འདེབས་ལས་བྱ་རྒྱུ་མིན། བྱབྱ ཅེས་སོགས་ཀྱིས་འབོད་ཚིག་སྒྲོག་བཞིན་ཕྱིན་པ་དང༌། དེ་རྗེས་ཏྲེ་བོ་ཆུས་ཀྱི་ཉེན་རྟོག་པས་ཁང་དམར་བྲག་རྒྱབ་ནས་ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་པ་ཞིག་ཡིན་འདུག ༤༽ གྲྭ་ཐུབ་བསྟན་ནི། ཏྲེ་བོ་ཆུས་འདའ་མདོ་ཤང༌། སྐྱ་ལེབ་གྲོང་ཚོ་ནས་ཕ་དགེ་ལེགས་དང༌། མ་ཚེ་རིང་མཚོ་གཉིས་སུ་ཕྱི་ལོ་ ༡༩༨༤ ལོར་སྐྱེས་ཤིང་ད་སྐབས་རང་ལོ་ ༢༥ ཡིན་འདུག་པ་དང༌། ཁོང་འཇུ་བཟུང་བྱ་དོན་ནི། ཕྱི་ལོ་ ༢༠༠༩ ཟླ་ ༣ པའི་ནང་དབང་ལུ་སོགས་རོགས་ཁ་ཤས་དང་མཉམ་དུ་སྦག་སྦག་བཞོན་ཏེ་རག་འཕྲང་ནས་ཁང་དམར་བྲག་རྒྱབ་བར། བྱབྱ རྩམ་གཟན་བོད་མི་ཡོད་དོ་ཅོག་གིས་ད་ལོ་ཞིང་ཁ་འདེབས་ལས་བྱ་རྒྱུ་མིན། བྱབྱ ཅེས་འབོད་ཚིག་སྒྲོག་བཞིན་ཕྱིན་པ་དང༌། དེ་རྗེས་ཏྲེ་བོ་ཆུས་ཀྱི་ཉེན་རྟོག་པས་ཁང་དམར་བྲག་རྒྱབ་ནས་ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་ཡོད་འདུག ༥༽ ཚེ་རིང་རྡོ་རྗེ་ནི། ཏྲེ་བོ་ཆུས་མདའ་མདོ་ཤང༌། སྒུག་འདའ་གྲོང་དུ་ཕྱི་ལོ་ ༡༩༥༩ ལོར་སྐྱེས་ཤིང་ད་སྐབས་རང་ལོ་ ༥༠ ཡིན་འདུག་པ་དང༌། ཁོང་འཛིན་བཟུང་བྱེད་དོན་ནི། ཕྱི་ལོ་ ༢༠༠༨ ཟླ་ ༥ ཚེས་ ༧ དང་བོད་ཟླ་ ༣ ཚེས་ ༡༣ ཉིན་བསང་གསོལ་སྐབས་ བྱབྱ ྋགོང་ས་མཆོག་སྐུ་ཚེ་ཁྲི་ལོར་བརྟན་པར་ཤོག། བོད་རང་བཙན་གཙང་མ་ཡིན། བྱབྱ ཅེས་སོགས་ཀྱི་འབོད་ཚིག་པས་རྐྱེན་གྱིས་ཟླ་བ་གཅིག་ཙམ་གྱི་རྗེས་སུ་ཉེན་རྟོག་པས་འཇུ་བཟུང་བྱས་ཡོད་འདུག
ཕྱི་ལོ་ ༢༠༠༩ ཟླ་ ༣ ཚེས་ ༣༡ ཉིན་དཀར་མཛེས་རྫོང་གསེར་ཁ་ཤང༌། བེ་རི་༼འབོགས་ཆོག་༽གྲོང་ནས་བསྟན་འཛིན་ཕུན་ཚོགས་དང༌། སྐལ་བཟང་ཚེ་རིང༌། གཉིས་ཀྱིས་དཀར་མཛེས་རྫོང་གི་ཁྲོམ་གཞུང་དུ་རྒྱ་གཞུང་ལ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་ཤུགས་ཆེན་བྱས་སྐབས་སུ། དྲག་ཆས་ཉེན་རྟོག་པས་གདུག་རྩུབ་ཆེ་བའི་རྡུང་རྡེག་འོག་འཛིན་བཟུང་གིས་བཙོན་འཇུག་བྱས་པ་ནས་ད་ལྟའི་བར་དུ་བཙོན་འོག་ཏུ་གནས་མུས་ཡིན་འདུག ༡༽ བསྟན་འཛིན་ཕུན་ཚོགས་ནི། བེ་རི་གསེར་ཁ་ཤང༌། བེ་རི་༼འབོགས་ཆོག་༽གྲོང་དུ་ཕ་ཐུབ་བསྟན་ཚེ་དབང་དང༌། མ་སྒྲོལ་མ་ཚེ་རིང་༼ཚེ་སྒྲོན་མ༽གཉིས་སུ་ཕྱི་ལོ་ ༡༩༨༩ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༠ ཙམ་ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་རྗེས། ཉེ་ཆར་ཕྱི་ལོ་ ༢༠༠༩ ཟླ་ ༨ ཡས་མས་ལ་དཀར་མཛེས་བཙོན་ཁང་དུ་བཀག་ཉར་བྱས་ཡོད་པ་ཤེས་རྟོགས་བྱུང་བ་དང༌། དེ་རྗེས་དུས་བཀག་བཙོན་འཇུག་ལོ་ ༢ དང་ཕྱེད་ཀྱིས་ཁྲིམས་ཐག་བཅད་དེ་རྒྱ་ནག་༼མན་ཡཱག་༽ཟེར་བའི་བཙོན་ཁང་ཞིག་གི་ནང་བཀག་ཉར་བྱེད་མུས་ཡིན་འདུག ༢༽ སྐལ་བཟང་ཚེ་རིང་ནི། བེ་རི་གསེར་ཁ་ཤང༌། བེ་རི་༼འབོགས་ཆོག༽གྲོང་དུ་འབོགས་ཆོག་ཚང་གི་ཕ་ཤཀྱ་བརྩོན་འགྲུས་དང༌། མ་ཉི་མ་ཆོས་དར་གཉིས་སུ་ཕྱི་ལོ་ ༡༩༩༠ ལོར་སྐྱེས་ཤིང་ད་སྐབས་རང་ལོ་ ༡༩ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་པ་ནས་བཙོན་འོག་ཏུ་གནས་མུས་ཡིན་འདུག་པ་དང༌། ཉེ་ཆར་ཕྱི་ལོ་ ༢༠༠༩ ཟླ་ ༨ ནང་གོ་ཐོས་བྱུང་བར་གཞིགས་ན། ཁོང་ལ་དུས་བཀག་བཙོན་འཇུག་ལོ་ ༢ ཕྱེད་ཀྱིས་ཁྲིམས་ཐག་བཅད་དེ་རྒྱ་ནག་༼མན་ཡཱག་༽ཟེར་བའི་བཙོན་ཁང་ནང་བཀག་ཉར་བྱེད་མུས་ཡིན་འདུག
ཕྱི་ལོ་ ༢༠༠༩ ཟླ་ ༣ ཚེས་ ༣༡ ཉིན་བོད་ནས་ཁ་པར་བརྒྱུད་དེ་གོ་ཐོས་བྱུང་བར་གཞྀགས་ན། སྟོང་འཁོར་ཟླ་ཉི་གཉིས་ཀྱི་གྲོང་སྡེ་ཡོད་ཚད་སྟོད་སྨད་བར་གསུམ་གྱི་དབྱེ་བ་མེད་པ་ཚང་མས། ད་བར་བོད་གངས་ཅན་གྱི་རྒྱལ་རབས་ལོ་རྒྱུས་སུ་གྲགས་མ་མྱོང་བའི་བློས་བཏང་ཆེན་པོ་ཞིག་བྱས་ཏེ། ཏྲེ་ཧོར་ཁུལ་གྱི་ཡུལ་ལུང་གཞན་དང་གཅིག་མཚུངས་ཀྱིས་འདས་པོ་རྣམས་ལ་གདུང་སེམས་མཉམ་བསྐྱེད་དང་རྒྱ་དམར་སྲིད་གཞུང་ལ་མི་འདོད་པའི་རྣམ་འགྱུར་བསྟན་ཆེད་སོ་ནམ་འདེམས་ལས་མ་བྱས་པར་རྣམ་པ་མི་འདྲ་བའི་ཞི་རྒོལ་ཤུགས་ཆེར་བྱས་པར་བརྟེན། རྒྱ་དམར་ནས་ཀྱང་དམ་བསྒྲགས་ཆེན་པོས་གྲོང་སྡེ་སོ་སོའི་ལས་བྱེད་འགན་ཁུར་བ་རྣམས་འདུ་བསྐོང་གིས་འཆར་ཟླའི་ཚེས་ ༡༡ ནང་ཚུན། ཞིང་ཁ་འདེབས་ལས་མ་བྱས་ཚེ་ས་ཞིང་ཡོད་ཚད་གཞུང་བཞེས་གཏོང་རྒྱུ་ཡིན་པའི་སྡིག་ར་སྐུལ་བ་སོགས་བྱས་འདུག་ལ། དེ་རྗེས་རྒྱ་གཞུང་ནས་སྤྲད་པའི་དུས་བཀག་ནང་དུ་ས་ཞིང་འདེབས་ལས་བྱས་མི་འདུག་རུང༌། རྗེས་སུ་འདིར་ཕྱོགས་ནས་བཀའ་ཁྲི་མཁས་དབང་ཟམ་གདོང་རིན་པོ་ཆེ་མཆོག་དང༌། ཏྲེ་བོ་ལྕོག་རི་དགོན་གྱི་སྤྲུལ་སྐུ་མཁར་གསུམ་རིན་པོ་ཆེ་རྣམ་པས་ཞིང་ཁ་འདེབས་ལས་བྱ་དགོས་སྐོར་གྱི་བསླབ་བྱ་ཡང་ཡང་གནང་བར་བརྟེན། རིམ་བཞིན་ས་ཞིང་འདེབས་ལས་ཀྱི་འགོ་བཙུགས་འདུག་ནའང་ས་ཞིང་འདེབས་ལས་ཀྱི་དུས་ཚིགས་ལས་ཡོལ་ཟིན་སྟབས། སྟོན་འབྲས་དུས་ཐོག་ལ་མ་སྨིན་པའི་གྱོང་ཁ་ཆེན་པོ་རག་ཉེན་ཡོད་འདུག སྐབས་དེར་སྟོང་འཁོར་དགོན་པ་དང༌། དར་རྒྱས་གླིང་དགོན། ལུ་གུ་དགོན་བཅས་དང༌། གྲོང་ཚོ་ཁག་བཅས་ལ་དམག་མི་འབོར་ཆེན་ཞིག་སླེབས་ཏེ་རང་དབང་གིས་འགྲོ་བསྐྱོད་བྱས་མ་བཅུག་པ་སོགས་ཀྱིས་བཀག་སྡོམ་ཤུགས་ཆེར་བྱེད་བཞིན་ཡོད་འདུག་པ་དང༌། རྗེས་སུ་གོ་ཐོས་བྱུང་བར་གཞིགས་ན། རྒྱ་གཞུང་ནས་ཡུལ་མི་རྣམས་མགོ་སྐོར་བསླུ་བྲིད་ཀྱིས་ཞི་རྒོལ་ནང་དུ་མ་ཞུགས་པའི་དུད་ཚང་རེར་ལ་སྣུམ་ལན་ཊར་ ༢༠ རེ་དང༌། རྒྱ་སྒོར་ ༡༠༠༠ ཐམ་པ་སྤྲོད་ན་རྒྱ་སྒོར་ ༣༠༠༠ རིན་བབས་ཀྱི་ཅ་དངོས་སྤྲོད་རྒྱུ་ཡིན་ཟེར་བ་སོགས་ཀྱི་གསལ་བསྒྲགས་བྱས་ཡོད་འདུག
ཕྱི་ལོ་ ༢༠༠༩ ཟླ་ ༣ ཚེས་ ༣༡ ཉིན་དཀར་མཛེས་ལམ་བྲག་དགོན་གྱི་བཙུན་མ་རྡོ་སྐྱིད་ནས། དཀར་མཛེས་རྫོང་ཐོག་ཏུ་རྒྱ་གཞུང་ལ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་བྱས་པར་བརྟེན། དྲག་ཆས་ཉེན་རྟོག་པས་ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་པ་ནས་བཟུང་བཙོན་འོག་ཏུ་གནས་མུས་ཡིན་ཡང༌། ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་གསལ་པོར་མ་བྱུང༌། མོ་ནི་དཀར་མཛེས་ཁོག་རྩེ་ཤང༌། ཁོག་རྩེ་༼ཡག་༽གྲོང་སྡེ་ནས་ཕ་ཐུབ་བསྟན་འཇིགས་མེད་དང༌། མ་བསོད་ཕྲུག་གཉིས་སུ་ཕྱི་ལོ་ ༡༩༨༣ ལོར་སྐྱེས་ཤིང་ད་སྐབས་རང་ལོ་ ༢༦ ཡིན་འདུག
ཕྱི་ལོ་ ༢༠༠༩ ཟླ་ ༣ ཚེས་མ་ངེས་པ་ཞིག་ལ་དཀར་མཛེས་གདུགས་ར་མར་བཟུང་གྲོང་ཚོ་ནས་མི་སྐྱ་འཇིགས་མེད་དབང་པོ་ཟེར་བ་ཞིག་གིས་དཀར་མཛེས་ཕྱོགས་ཀྱི་ས་གནས་གང་སར་ས་ཞིང་འདེབས་ལས་མ་བྱེད་རོགས། ཞེས་སོགས་ཀྱི་ཡིག་ཆ་མང་པོ་འགྲེམས་གཏོར་བྱས་རྐྱེན། ཉེན་རྟོག་པས་འཛིན་བཟུང་བྱས་ཏེ་ཉེ་ཆར་ཕྱི་ལོ་ ༢༠༠༩ ཟླ་ ༨ པའི་ནང་དཀར་མཛེས་བཙོན་ཁང་དུ་བཀག་ཉར་བྱས་ཡོད་འདུག་ཀྱང༌། དུས་བཀག་བཙོན་འཇུག་གིས་ཁྲིམས་ཐག་བཅད་ཡོད་མེད་ཤེས་གསལ་མ་བྱུང༌། ཁོང་ནི་དཀར་མཛེས་གསེར་ཆུ་སྟེང་ཤང༌། གདུགས་ར་མར་བཟུང་གྲོང་ཚོ་ནས་ཕ་ཚེ་འདས་སངས་རྒྱས་ཚེ་རིང་དང༌། མ་སངས་རྒྱས་མཁའ་འགྲོ་གཉིས་སུ་ཕྱི་ལོ་ ༡༩༨༣ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༦ ཙམ་ཡིན་འདུག
ཕྱི་ལོ་ ༢༠༠༩ ཟླ་ ༣ ཚེས་མ་ངེས་པ་ཞིག་ལ་དཀར་མཛེས་འབྲུ་མངའ་གྲོང་ཚོ་ནས་མི་སྐྱ་བློ་བཟང་མཐར་ཕྱིན་ཟེར་བ་ཞིག་གིས་དཀར་མཛེས་རྫོང་ཐོག་ཏུ་རྒྱ་གཞུང་ལ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་བྱས་པར་བརྟེན། ཉེན་རྟོག་པས་འཛིན་བཟུང་བྱས་འདུག་པ་དང༌། དེ་རྗེས་ཕྱི་ཟླ་ ༤ ཚེས་ ༥ ཉིན་ཆབ་སྲིད་བཙོན་པ་མི་གྲངས་ ༡༥ དང་མཉམ་དུ་དཀར་མཛེས་རྫོང་ཐོག་སོགས་ས་གནས་གང་སར་ཁྲོམ་སྐོར་ཁྲིད་པ་སོགས་ཀྱི་གནས་ཚུལ་བྱུང་འདུག་རུང༌། རྗེས་སུ་ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་ཤེས་གསལ་མ་བྱུང༌། ཁོང་ནི་དཀར་མཛེས་སུ་ངོ་ཤང༌། འབྲུ་མངའ་གྲོང་ཚོ་ནས་ཕ་བློ་བཟོད་པ་ལགས་དང༌། མ་མཚན་མ་ངེས་པ་ཞིག་ལས་ཕྱི་ལོ་ ༡༩༧༤ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༣༥ ཙམ་ཡིན་འདུག
ཕྱི་ལོ་ ༢༠༠༩ ཟླ་ ༣ ཚེས་མ་ངེས་པ་ཞིག་ལ་དཀར་མཛེས་རྫོང་ཐོག་ཏུ་འབྲོག་པའི་དགེ་འདུན་པ་ཞིག་གིས་རླུང་རྟ་དང་མཉམ་དུ་བོད་དོན་སྐོར་གྱི་ཡིག་ཆ་འབོར་ཆེན་འགྲེམས་གཏོར་བྱས་རྐྱེན་གྱིས། ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་པ་དང༌། དུས་དེ་ནས་བཟུང་དཀར་མཛེས་རྫོང་དུ་རླུང་རྟ་ཚོང་གཉེར་བྱེད་མཁན་བྱུང་ཚེ་རྒྱ་སྒོར་ ༣༠༠༠ རེའི་ཉེས་ཆད་གཅོད་རྒྱུའི་ཁྱབ་བསྒྲགས་བྱས་ཏེ་རླུང་རྟ་ཚོང་འགྲེམས་བྱེད་མི་ཆོག་པ་བཟོས་ཡོད་འདུག གོང་གསལ་དགེ་འདུན་པ་ཁོང་ནི་དགོན་སྡེ་གང་ནས་ཡིན་མིན་སོགས་གསལ་པོར་མ་བྱུང༌། རི་བོ་རལ་ཞིང་རྒྱ་མཚོ་འཁྲུགས་པ་ལྟར༎ རྒྱུན་ཆད་མེད་པའི་ཞི་བའི་རྦ་རླབས་ཀྱིས༎ འཛམ་གླིང་གང་སར་གཡོ་འགུལ་ཐེབས་པ་ཚུལ༎ ཉི་ཤར་སྦར་མོས་འགེབས་པ་ག་ལ་ནུས༎
ས་གླང་སྤྱི་ཟླ་བཞི་པའི་ཞི་བའི་འོས་ལངས་ཆེན་མོ། ཆོས་སྡེ་ལྷ་ཁང་ནང་དུ་བཙན་གྱིས་འཛུལ༎ ཉེས་མེད་ཁྲག་དྲི་བྲོ་བའི་རྡུང་བརྡེགས་བཏང༌༎
ཕྱི་ལོ་ ༢༠༠༩ ཟླ་ ༤ ཚེས་ ༡ ཉིན་གྱི་མཚན་མོར་དཀར་མཛེས་རྩིས་ཚང་དགོན་དུ་རྒྱ་དམར་མང་པོ་ཞིག་གློ་བུར་བཙན་འཛུལ་གྱིས་བསྔོགས་བཤེར་བྱས་པ་དང༌། དགོན་པའི་ལས་སྣེ་བསོད་ནམས་ཉི་མ་བཅས་དགེ་འདུན་པ་ལྔ་འཛིན་བཟུང་བྱས་པ་སོགས་ཀྱི་གནས་ཚུལ་ཀྲུང་གོ་བོད་ལྗོངས་ཆ་འཕྲིན་དྲྭ་བར་ནང་གསལ།རྒྱ་ཡིག་ནས་སྒྱུར བྱབྱ ཟླ་འདིའི་ཚེས་ ༡ ཉིན་བོད་ཀྱི་དམག་མི་དང་ཉེན་རྟོག་པ་རྣམས་བོད་ཁམས་ཁུལ་དཀར་མཛེས་རྫོང་འོག་རྩིས་ཚང་དགོན་དུ་གློ་བུར་བསྔོག་བཤེར་བྱས་ཏེ། དགོན་པ་བདག་གཉེར་ཨུ་ལྷན་གྱི་ལས་མི། བོད་རང་བཙན་སོ་པའི་འགོ་པ་བསོད་ནམས་ཉི་མ་གཙོས་གྲྭ་པ་ལྔ་འཛིན་བཟུང་བྱས་ཡོད། སོ་པའི་འགོ་པ་བསོད་ནམས་ཉི་མ་དང༌། ཁོའི་ཤ་ཉེ་རང་ལོ་ ༢༦ ཅན་གྱི་གྲྭ་ཚེ་རིང་འཇིགས་མེད་ཀྱིས་ན་ནིང་ཕྱི་ཟླ་ ༣ པའི་ནང་བོད་ཀྱི་ལྷ་སར་ཟིང་འཁྲུག་སློང་རྐྱེན་ཀྲུང་གོ་གཞུང་གིས་འཛིན་བཟུང་བཀའ་རྒྱ་བཏང་ཡོད་ཀྱང༌། ད་ལྟའི་བར་བྲོས་བྱོལ་བྱེད་བཞིན་ཡོད། བསོད་ནམས་ཉི་མའི་ནུ་བོ་གཞན་ཏེ་རང་ལོ་ ༢༤ ཅན་གྱི་གྲྭ་བསྟན་འཛིན་དངོས་གྲུབ་ན་ནིང་ཕྱི་ཟླ་ ༥ ཚེས་ ༢༠ ཉིན་དཀར་མཛེས་རྫོང་སྲིད་གཞུང་ལ་རྒོལ་རྡུང་བྱས་པའི་རྐྱེན་གྱིས་ལོ་གསུམ་ཁྲིམས་ཐག་བཅད་ཡོད། ཅེས་སོགས་འཁོད་འདུག་རུང་རོགས་གཞན་རྣམས་སུ་ཡིན་ཁ་གསལ་མ་བྱུང་ཞིང༌། གོང་གསལ་བསོད་ནམས་ཉི་མ་ཉིན་ ༡༠ ལྷག་ཙམ་གྱི་རིང་བཀག་ཉར་བྱས་རྗེས་གློད་གྲོལ་ཐོབ་ཡོད་འདུག ཁོང་ནི་དཀར་མཛེས་ལྷོ་པ་ཤང༌། ཕུག་ཡུལ་ནང་གྲོང་ནས་ཕ་རོལ་ཚང་གི་ཕ་ཚེ་འདས་ངག་དབང་མཐུ་སྟོབས་དང༌། མ་ཚེ་འདས་ཆོས་འཛིན་སྒྲོལ་མ་གཉིས་སུ་ཕྱི་ལོ་ ༡༩༦༦ ལོར་སྐྱེས་ཤིང་ད་སྐབས་རང་ལོ་ ༤༣ ཡིན་འདུག
ཕྱི་ལོ་ ༢༠༠༩ ཟླ་ ༤ ཚེས་ ༡ ཉིན་དར་རྒྱས་ཧ་དྷི་བཙུན་དགོན་གྱི་བཙུན་མ་བཞི་ཡིས་དཀར་མཛེས་རྫོང་ཐོག་ཏུ་ཞི་རྒོལ་བྱས་རྐྱེན། རྒྱ་དམར་ནས་འཛིན་བཟུང་གིས་བཙོན་འཇུག་བྱས་པ་སོགས་གོ་ཐོས་བྱུང་ནའང༌། འདི་དག་གི་གནས་ཚུལ་དང་ནང་མི་བཅས་པའི་སྐོར་གསལ་ཁ་མ་རག་པས་ཐབས་ཤེས་བྲལ།
ཕྱི་ལོ་ ༢༠༠༩ ཟླ་ ༤ ཚེས་ ༥ ཉིན་རྒྱ་དམར་ནས་དཀར་མཛེས་སུ་ཉེ་སྔོན་རྒྱ་གཞུང་ལ་ཞི་རྒོལ་བྱས་རྐྱེན། འཛིན་བཟུང་བྱས་པའི་བཙོན་པ་ཁག་གཅིག་དང༌། ཞིང་ཁ་འདེབས་ལས་མ་བྱས་པར་རྐྱེན་གྱིས་འཛིན་བཟུང་བྱས་པའི་བཙོན་པ་ཁག་གཅིག་བཅས་ཁྱོན་སེར་སྐྱ་ཕོ་མོ་མི་གྲངས་ ༡༥ ཙམ་ལ་རྐང་ལྕགས་ལག་ལྕགས་རྒྱག་སྟེ་ཕྱོགས་གང་ས་ནས་དྲག་ཆས་དམག་མིས་ལག་དུ་མེ་མདའ་དང་གློག་རྒྱུགས་སོགས་ཐོགས་ནས་མི་དམངས་ལ་འཇིགས་བསྐུལ་བྱས་པ་དང༌། ཉེན་རྟོག་པ་སོགས་ཁྱོན་རླངས་འཁོར་ཆེ་ཆུང་ ༢༠ ཙམ་གྱིས་སྐོར་ཏེ་ཁོང་རྣམས་དཀར་མཛེས་རྫོང་ཐོག་ནས་ལྷོ་པ་ཤང་དང༌། དེ་ནས་དར་རྒྱས་ཕྱོགས་བཅས་ས་གནས་གང་སར་བཙན་ཁྲིད་ཀྱིས་ཉེན་རྟོག་པས་རྒྱངས་གྲགས་ནང་ནས། བྱབྱ ཁོང་རྣམས་མི་རིགས་ཁ་བྲལ་དང་རྒྱལ་ཁབ་གཏོར་བཤིག་བཏང་མཁན་རེད། མི་དམངས་ཀུན་གྱི་ཁོང་ཚོ་ནང་བཞིན་བྱས་ན་རྒྱལ་ཁབ་ལ་བདེ་འཇགས་ནམ་ཡང་ཡོང་གི་མ་རེད། གལ་ཏེ་ཁོང་རྣམས་འགྲོ་སའི་ལམ་དུ་ཕྱིན་ན་བགྲོད་ལམ་དེ་རང་མ་གཏོགས་ཡོད་པ་མ་རེད། ཅེས་སོགས་ཀྱིས་སྡིག་ར་དང་སྡུག་སྐད་རྒྱག་བཞིན་ཁྲིད་འདུག་པ་དང༌། ཁོང་རྣམས་བླུགས་སའི་རླངས་འཁོར་གྱི་ཕྱི་ནང་གང་སར་ལྕགས་ཐག་རིང་པོ་བཀྲམ་སྟེ་ཁོང་རྣམས་ལ་བཏགས་ནས་བྲོས་ཐབས་མེད་པ་བཟོས་ཡོད་འདུག་ཅིང༌། རྒྱ་ཡིག་གིས་བྲིས་པའི་ཡི་གེ་མང་དག་ཞིག་རླངས་འཁོར་གྱི་ཕྱོགས་གང་སར་སྦྱར་ཡོད་འདུག་རུང༌། ནང་དོན་ཅི་འཁོད་ཡོད་མེད་ཤེས་རྟོགས་མ་བྱུང༌། གོང་གསལ་མི་གྲངས་ ༡༥ ཙམ་ནས་འདིར་ཤེས་རྟོགས་བྱུང་བ། ༡༽ ཕྱི་ལོ་ ༢༠༠༨ ཟླ་ ༦ ཚེས་ ༢༡ ཉིན་དཀར་མཛེས་རྫོང་ཐོག་ཏུ་ཞི་རྒོལ་བྱས་རྐྱེན། འཛིན་བཟུང་བྱས་པའི་ཁ་ཤུལ་གྲོང་ཚོ་ནས་དགྲ་འགུ་དང༌། ༢༽ ཕྱི་ལོ་ ༢༠༠༩ ཟླ་ ༣ ཚེས་ ༡༧ ཉིན་དཀར་མཛེས་རྫོང་ཐོག་ཏུ་ཞི་རྒོལ་བྱས་རྐྱེན། འཛིན་བཟུང་བྱས་པའི་དགེ་ཚུལ་དགོན་གྱི་བཙུན་མ་བྲག་སྟེང་ཚང་གི་ལྷ་མོ་བདེ་སྐྱིད། ༣༽ ཕྱི་ལོ་ ༢༠༠༩ ཟླ་ ༣ ཚེས་ ༡༩ ཉིན་ཞིང་ཁ་འདེབས་ལས་མ་བྱས་པའི་རྐྱེན། འཛིན་བཟུང་བྱས་པའི་དཀར་མཛེས་རྩིས་ཚང་དགོན་གྱི་གྲྭ་བྱམས་པ་དོན་འགྲུབ། ༤༽ ཕྱི་ལོ་ ༢༠༠༩ ཟླ་ ༣ ཚེས་ ༡༩ ཉིན་རྒྱ་གཞུང་ནས་ཉེས་འཛུགས་འདྲ་མིན་འོག་འཛིན་བཟུང་བྱས་པའི་དཀར་མཛེས་མཐའ་མེད་འབྲེལ་ལྟག་གྲོང་ནས་བཀྲ་འཕེལ། ༥༽ ཕྱི་ལོ་ ༢༠༠༩ ཟླ་ ༣ ཚེས་ ༢༡ ཉིན་ཞིང་ཁ་འདེབས་ལས་མ་བྱས་པའི་རྐྱེན་གྱིས། འཛིན་བཟུང་བྱས་པའི་དཀར་མཛེས་ཁང་ཉིན་ནང་གྲོང་ནས་ཚེ་རིང་དབང་རབ་བཅས་ཡིན་འདུག་པ་དང༌། དེ་མིན་གཞན་རྣམས་སུ་ཡིན་མིན་གསལ་པོར་མ་བྱུང༌། ཀྲུང་གོ་བོད་ལྗོངས་ཆ་འཕྲིན་དྲྭ་བར་ནང་གསལ་ལྟར་ན།རྒྱ་ཡིག་ནས་སྒྱུར བྱབྱ་ ཟླ་འདིའི་ཚེས་ ༥ ཉིན་དཀར་མཛེས་རྫོང་ཐོག་ཏུ་བོད་གཞུང་གི་འབྲེལ་ཡོད་སྡེ་ཚན་ལ་ལྐོག་རྡུང་བྱེད་མི་བོད་རང་བཙན་གྱི་སོ་པ་ ༡༥ འཛིན་བཟུང་བྱས་ཡོད། ད་ལྟ་གནས་ཚུལ་ཤེས་རྟོགས་བྱུང་བར་ད་ལོ་རང་ལོ་ ༢༧ ཡིན་པའི་དཀར་མཛེས་རྩིས་ཚང་དགོན་པའི་གཞོན་ནུ་ཚོགས་པའི་ཁོངས་གཏོགསགྲྭ་བྱམས་པ་དོན་གྲུབ་དང༌། རང་ལོ་ ༥༦ ཅན་གྱི་ཡུལ་མི་བཀྲ་འཕེལ། རང་ལོ་ ༤༢ ཅན་གྱི་ཚེ་རིང་དབང་རབ་བཅས་བོད་རང་བཙན་གྱི་སོ་པ་ཚོགས་པའི་ཁོངས་མི་རེད་འདུག ཅེས་སོགས་འཁོད་འདུག
ཕྱི་ལོ་ ༢༠༠༩ ཟླ་ ༤ ཚེས་ ༦ དང་ ༧ ཉིན་རྒྱ་གཞུང་ནས་ཏྲེ་བོ་ལྕོག་རི་ཁུལ་གྱི་ལུང་པ་ཡོངས་རྫོགས་ནས་ཞིང་ཁ་སྡེབ་གཅིག་ཏུ་རྨོ་དགོས་པའི་བཀའ་རྒྱ་བཏང་འདུག་ནའང་དུད་ཚང་གཅིག་གིས་ཀྱང་ཞིང་ཁ་རྨོས་མི་འདུག། ཕྱི་ལོ་ ༢༠༠༩ ཟླ་ ༦ ཚེས་ ༨ ཉིན་རྒྱ་ནག་གི་ལས་བྱེད་པའི་ནང་མི་ནས་དང་པོ་ཞིང་ཁ་རྨོ་དགོས་པ་དང༌། གལ་སྲིད་ཞིང་ཁ་མ་རྨོ་ཚེ་ལས་བྱེད་པའི་གླ་ཕོག་བཅག་རྒྱུ་དང༌། གྲོང་སྡེ་སོ་སོའི་ཞིང་ཁ་མ་རྨོས་ཚེ་ཞིང་ཁ་གཞུང་བཞེས་གཏོང་རྒྱུ་ཡིན་ཅེས་སོགས་ཀྱི་སླར་ཡང་བཙན་བཀའ་བཏང་འདུག་ནའང༌། སྐབས་དེར་རྨོ་མཁན་བྱུང་མི་འདུག་ཅིང་རྗེས་སུ་རིམ་པས་ཞིང་ཁ་རྨོ་དགོས་པའི་གཞིས་བྱེས་གཉིས་ནས་ཡང་ཡང་སྐུལ་བར་བཅས་ལ་བརྟེན། ས་ཞིང་འདེབས་ལས་བྱ་རྒྱུའི་འགོ་རྩོམ་དགོས་བྱུང་ཡོད་འདུག
ཕྱི་ལོ་ ༢༠༠༩ ཟླ་ ༤ ཚེས་ ༡༣ ཉིན་ཉག་རོང་རྫོང་ཁོངས་ཐང་སྐྱིད་ཤང་དུ་བོད་མི་རྣམས་ཀྱིས་རྒྱ་གཞུང་ལ་ངོ་རྒོལ་མཚོན་ཆེད་དུ་ས་ཞིང་འདེབས་ལས་མ་བྱས་པར་བརྟེན། རྒྱ་དམརདྲག་ཆས་ཉེན་རྟོག་དམག་དཔུང་སླེབས་ནས་མི་ཚང་སོ་སོའི་ནང་ནས་ས་བོན་འཕྲོག་སྟེ་བཙན་དབང་གིས་ས་ཞིང་འདེབས་ལས་བྱེད་བཅུག་པའི་ཚེ། གྲྭ་ཀུན་བཟང་ཆོས་གྲགས་ཟེར་བ་ཞིག་གིས་སྡེ་དཔོན་གྱི་ལག་ནས་ས་བོན་འཕྲོག་པ་དང་འཁྲུག་འཛིང་ཅུང་ཙམ་ཤོར་པར་བརྟེན། ཉེན་རྟོག་པས་ཁོང་འཛིན་བཟུང་བྱས་སྐབས་མི་མང་རྣམས་གཅིག་རྒྱབ་གཉིས་ལངས་ཀྱིས་ངོ་རྒོལ་གྱི་འབོད་ཚིག་སྒྲོག་པ་སོགས་བྱས་རྐྱེན་གྱིས། དེའི་ཁོངས་ནས་མི་གྲངས་ ༡༡ ཙམ་འཛིན་བཟུང་བྱས་ཡོད་འདུག་པ་དང༌། གྲྭ་ཀུན་བཟང་ཆོས་གྲགས་ཉག་རོང་རྫོང་ཐོག་ཏུ་མ་ཁྲིད་གོང་ལག་ལྕགས་བརྒྱབ་འདུག་རུང་རྗེས་སུ་ཁོང་བྲོས་བྱོལ་དུ་འགྲོ་ཐུབ་ཙམ་བྱུང་ཡོད་འདུག གནས་དོན་དེའི་རྐྱེན་པས་ཐང་སྐྱིད་གྲོང་གི་མི་མང་ཆེ་ཤོས་དུས་ཡུན་ཙམ་གྱི་རིང་རི་ལ་བྲོས་བྱོལ་དུ་འགྲོ་དགོས་བྱུང་བ་སོགས་ཀྱི་གནས་ཚུལ་བྱུང་ཡོད་འདུག
ཕྱི་ལོ་ ཟླ་ ༤ ཚེས་ ༢༩ ཉིན་རྟའུ་ཁུལ་གྱི་མའུ་བཙུན་དགོན་དུ་ཉེན་རྟོག་པ་མང་དག་ཞིག་སླེབས་ཏེ་ཉེ་ཆར་རྟའུ་ཁུལ་དུ་བྱུང་བའི་ལོ་སར་མ་བཏང་བ་དང༌། ས་ཞིང་འདེབས་ལས་མ་བྱས་པའི་གནས་དོན་རྣམས་དང་པོ་སུའི་འགོ་རྩོམ་མིན་གྱི་འདྲི་རྩད་འདྲ་མིན་བྱེད་སྐབས། བཙུན་མ་རྣམས་ཀྱིས་ཉན་འཇོག་བྱ་རྒྱུ་ལྟར་ཞོག་རྡོག་རྩ་གཅིག་སྒྲིལ་གྱིས་ངོ་རྒོལ་གྱི་རྣམ་པ་བསྟན་ནས། ཁ་འཛིང་དང་ཉེན་རྟོག་པའི་རླངས་འཁོར་བཅག་སྐྱོན་བཏང་བའི་རྐྱེན་གྱིས། བཙུན་དགོན་དུ་བཙུན་མ་ ༧༠ ལྷག་ཙམ་ཡོད་པ་དེ་དག་གནས་དོན་དེའི་རྐྱེན་པས་དགོན་པར་གནས་བཟོད་མ་བདེ་བས་དུས་ཡུན་ཙམ་གྱི་རིང་རི་ལ་བྲིས་སྡོད་བྱེད་དགོས་བྱུང་ཡོད་པ་དང༌། གྲོང་སྡེ་ཁག་གི་བརྒྱ་དཔོན་ཡོངས་ལ་ཛ་དྲག་གི་ལས་འགུལ་ཞིག་སྤེལ་ཏེ་རང་གནས་སུ་སྡོད་མི་ཐུབ་པའི་གནས་སུ་གྱར་ཡོད་འདུག།
ཕྱི་ལོ་ ༢༠༠༩ ཟླ་ ༤ པའི་ཚེས་མ་ངེས་པ་ཟླ་དཀྱིལ་ཙམ་ལ་རྫ་ཁོག་ནས་དཀར་མཛེས་མ་འདུས་གྲོང་དུ་མག་པ་ཡོང་བ་བུ་བསྟན་པ་དང་༌། རྫ་ཁོག་རང་ནང་ཡིན་པ་བྱམས་རྡོ་ཟེར་བ་གཉིས་རྒྱ་དམར་ཉེན་རྟོག་པས་སྒ་སྐྱེ་རྒུ་ཕྱོགས་ནས་འཛིན་བཟུང་གིས་དཀར་མཛེས་བཙོན་ཁང་ནང་དུ་ཁྲིད་འདུག་པ་དང༌། ཁོང་གཉིས་འཛིན་བཟུང་བྱ་དོན་ནི། ཕྱི་ལོ་ ༢༠༠༨ ཟླ་ ༣ ཚེས་ ༡༨ ཉིན་དཀར་མཛེས་ཞི་རྒོལ་ཆེན་མོའི་གཙོ་གྲས་སུ་མཉམ་ཞུགས་ཀྱིས་ཞི་རྒོལ་བྱས་རྐྱེན་ཡིན་འདུག། ༡༽ བུ་བསྟན་པ་ནི། རྫ་ཁོག་ཤང༌། ༼འུ་ན༽ར་བ་གྲོང་སྡེ་ནས་ཕ་བྱམས་པ་ཡོན་ཏན།༼བྱམས་དགའ་༽དང༌། མ་དབྱངས་དགའ་གཉིས་སུ་ཕྱི་ལོ་ ༡༩༧༩ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༣༠ ཙམ་ཡིན་ཞིང༌། དཀར་མཛེས་མ་འདུས་གྲོང་དུ་མག་པ་ཡོང་བ་ཞིག་ཡིན་འདུག། ཁོང་གོང་གསལ་བཞིན་འཛིན་བཟུང་བྱས་རྗེས། དུས་བཀག་བཙོན་འཇུག་ལོ་ ༤ ཁྲིམས་ཐག་བཅད་ཟིན་ཡོད་འདུག ༢༽ བྱམས་རྡོ་ནི། རྫ་ཁོག་ཤང༌། ༼འུ་ན༽ར་བ་གྲོང་སྡེ་ནས་མ་འཕྲུལ་དགའ་ལགས་སུ་ཕྱི་ལོ་ ༡༩༨༤ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༥ ཙམ་ཡིན་འདུག་ལ། ཁོང་གོང་གསལ་བཞིན་འཛིན་བཟུང་བྱས་རྗེས་སུ་དུས་བཀག་བཙོན་འཇུག་ལོ་ ༤ ཁྲིམས་ཐག་བཅད་ཟིན་ཡོད་འདུག
ཕྱི་ལོ་ ༢༠༠༩ ཟླ་ ༤ ནང་བེ་རི་ནས་ཡིན་པ་འཕྲིན་ལས་ནས་དཀར་མཛེས་རྫོང་གི་ཁྲོམ་གཞུང་དུ་རྒྱ་གཞུང་ལ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་ཤུགས་ཆེ་བྱས་སྐབས། རྒྱ་དམར་ཉེན་རྟོག་པ་དང་དམག་མིས་ཉེས་རྡུང་འོག་འཛིན་བཟུང་གིས་བཙོན་འཇུག་བྱས་པ་ནས། ད་བར་བཙོན་འོག་ཏུ་སྡུག་སྦྱོར་མྱོང་མུས་ཡིན་ཡང་དུས་བཀག་བཙོན་འཇུག་གི་ཁྲིམས་ཐག་བཅད་ཡོད་མེད་ཤེས་གསལ་མ་བྱུང༌། ཁོང་ནི་བེ་རི་གསེར་ཁ་གྲོང་དུ་ཕ་ཚེ་འདས་བློ་འབུམ་དང༌། མ་རིན་ཆེན་སྒྲོལ་མ་གཉིས་སུ་ཕྱི་ལོ་ ༡༩༨༦ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༣ ཙམ་ཡིན་འདུག
ཕྱི་ལོ་ ༢༠༠༩ ཟླ་ ༤ པའི་ནང་བེ་རི་ནས་ཡིན་པ་མི་སྐྱ་བསྟན་རྡོ་ནས་དཀར་མཛེས་རྫོང་གི་ཁྲོམ་གཞུང་དུ་རྒྱ་དམར་སྲིད་གཞུང་ལ་མི་འདོད་པའི་འབོད་ཚིག་སྒྲོག་བཞིན་ངོ་རྒོལ་བྱས་སྐབས། དྲག་ཆས་ཉེན་རྟོག་པ་དང་དམག་མིས་ཉེས་བརྡུང་ཚད་མེད་གཏོང་བཞིན་འཛིན་བཟུང་གིས་བཙོན་འཇུག་བྱས་པ་ནས་བཟུང༌། ད་བར་བཙོན་འོག་ཏུ་སྡུག་སྦྱོར་མྱོང་མུས་ཡིན་འདུག། ཁོང་ནི་བེ་རི་གསེར་ཁ་གྲོང་དུ་ཕ་བློ་དགའ་དང༌། མ་འཇམ་དབྱངས་དཔའ་མོ་གཉིས་སུ་ཕྱི་ལོ་ ༡༩༨༤ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༥ ཙམ་ཡིན་འདུག ཕ་དང་མེས་པོའི་ཤུལ་བཞག་རང་ས་ཐོག། དགྲ་བོས་རྡུང་བརྡེགས་གཏོང་བའི་བརྙས་བཅོས་འདི༎ ད་ལྟའི་མི་རབས་འདི་དང་འབྱུང་འགྱུར་གྱི༎ བུ་རབས་ཚ་རྒྱུད་སུས་ཀྱང་བརྗེད་ནུས་མིན༎
ས་གླང་སྤྱི་ཟླ་ལྔ་པའི་ཞི་བའི་འོས་ལངས་ཆེན་མོ། གྲི་ཐོགས་བཤན་པས་བསྐོར་བའི་ལྷས་ར་ནང༌༎ ཉམ་ཆུང་ལུ་འུའི་ཚེ་སྲོག་སུ་ཡིས་བསྐྱབ༎ ཕྱི་ལོ་ ༢༠༠༩ ཟླ་ ༦ པའི་ནང་ཞི་བའི་འོས་ལངས་ཐེངས་ ༣ བྱས་པ། ཕྱི་ལོ་ ༢༠༠༩ ཟླ་ ༦ ཚེས་ ༡ ཉིན་ཏྲེ་བོ་སློབ་ཆུང་ནང་དུ་དྲུག་གཅིག་བྱིས་པའི་དུས་ཆེན་གྱི་མཛད་སྒོ་སྐབས་མི་དམངས་འདུ་འཛོམས་བྱུང་ཐོག་རྒྱ་ནག་གི་དམག་མི་མང་པོ་སླེབས་ཏེ་མི་དམངས་ལ་འཇིགས་སྐུལ་བྱེད་འདུག་པ་དང༌། སྐབས་དེར་མི་མང་ཚོས་མི་དགའ་བའི་རྣམ་འགྱུར་སྟོན་ཏེ་ཀི་ཤར་འཐེན་པ་དང༌། ལྷ་རྒྱལ་ལོ། ཞེས་སྐད་བརྒྱབ་དུས་མི་སེར་དང་ཉེན་རྟོག་པའི་བར་ཟིང་ཆ་སློང་གྲབས་བྱས་ཡོད་འདུག་ཅིང༌། མཐར་ཉེན་རྟོག་པས་རྙོག་དྲ་སློང་བ་དོགས་ཏེ་སློབ་གྲྭ་ནས་ཕྱིར་ཐོན་བྱས་དགོས་བྱུང་འདུག དེ་རྗེས་གནས་དོན་དེའི་རྐྱེན་ལས་ཉེན་རྟོག་པས་གང་སར་རྩད་གཅོད་ཀྱིས། མི་དེ་དག་འཇུ་བཟུང་བྱ་ཐབས་བྱེད་བཞིན་ཡོད་པ་སོགས་ཀྱི་གནས་ཚུལ་གོ་ཐོས་བྱུང་ནའང་འཛིན་བཟུང་བྱས་ཡོད་མེད་ཤེས་གསལ་མ་བྱུང༌།
ཕྱི་ལོ་ ༢༠༠༩ ཟླ་ ༦ ཚེས་ ༡༠ ཡས་མས་ཤིག་ལ་དཀར་མཛེས་རྫོང་ཐོག་སོགས་ས་གནས་གང་སར་ནག་ཉེས་ཡོད་མེད་ལ་མ་ལྟོས་པ་བོད་མི་རྣམས་བཀག་སྡོམ་གྱི་རྫོང་ཉེན་རྟོག་པས་སྦག་སྦག་མང་པོ་བཙན་འཕྲོག་བྱས་པའི་གནས་ཚུལ་བྱུང༌།
ཕྱི་ལོ་ ༢༠༠༩ ཟླ་ ༦ ཚེས་ ༢ ནས་ ༡༡ བར་ཉིན་གྲངས་བཅུའི་རིང་རྟའུ་རྫོང་ཐོག་ཏུ་ཡོད་པའི་མཆོད་རྟེན་ཆེན་པོའི་མདུན་དུ་མི་དམངས་མང་པོ་འདུ་འཛོམས་ཀྱིས་བོད་བསྟན་པ་ཆབ་སྲིད་དང༌། ྋགོང་ས་མཆོག་སྐུ་ཚེ་ཡུན་རིང་བརྟན་ཆེད་མ་ཎི་དུང་སྒྲུབ་དང་ྋརྒྱལ་བའི་ཞབས་བརྟན་སོགས་འབད་སྒྲུབ་ཞུས་ཡོད་འདུག་ལ། སྐབས་དེ་དང་བསྟུན་ནས་མི་དམངས་ལ་ྋགོང་ས་མཆོག་གི་སྐུ་པར་འབོར་ཆེན་འགྲེམས་སྤེལ་བྱས་པ་སོགས་ཀྱི་གནས་ཚུལ་བྱུང༌། ཕྱི་ལོ་ ༢༠༠༩ ཟླ་ ༦ ཚེས་ ༧ དང་ས་ག་ཟླ་བའི་ཚེས་ ༡༥ ཉིན་བོད་ཀྱི་རྒྱལ་ས་ལྷ་སར་གནས་བཞུགས་ཚོང་པ་ཁག་གཅིག་གིས་ལྷ་སའི་ཁྲོམ་གཟིགས་ཁ་ནས་འགོ་འཛུགས་ཏེ། རྒྱུད་སྟོད་རྭ་མོ་ཆེན་དང༌། གཙུག་ལག་ཁང་གི་མདུན་ཐང༌། པོ་ཏཱ་ལའི་མདུན་ཐང་བཅས་སུ་སྐད་གསང་མཐོན་པོས་ བྱབྱ ལྷ་རྒྱལ་ལོ། བྱབྱ ཅེས་སོགས་ཀྱིས་འབོད་ཚིག་སྒྲོག་བཞིན་ཕྱིན་སྐབས། རྒྱ་དམར་ཉེན་རྟོག་པས་ཁོང་རྣམ་པར་དམ་བསྒྲགས་ཀྱིས་འཛིན་བཟུང་བྱེད་སྐབས། མི་མང་པོ་ཞིག་ཁ་འཐོར་གྱིས་བྲོས་བྱོལ་དུ་ཕྱིན་ཡོད་འདུག སྐབས་དེར་སྐད་འབོད་བའི་ཁོངས་སུ་ཏྲེ་ཧོར་དར་རྒྱས་ནས་ཡིན་པའི་མི་ཁག་ཅིག་ཀྱང་མཉམ་ཞུགས་བྱས་ཡོད་འདུག
མཁས་པ་དང་བླ་ཆེན་འབུར་འཇོམས་ཀྱི་ཇུས་ངན་ཇི་ལྟར་བྱས་པ།
(༡)མཁས་དབང་དགེ་བཤེས་བསོད་ནམས་ཕུན་ཚོགས་མཆོག་ཞི་བར་གཤེགས་པའི་སྔ་ཕྱིའི་དོན་སྐྱོན།
སྤང་རི་སྣ་རིན་པོ་ཆེ་ཉེས་མེད་ཁྲིམས་འཇུག་གི་དོན་སྐྱོན།
སྙིང་སྟོབས་སྤོབས་པ་གསེར་གྱི་རི་བཞིན་བརླིང༌༎ བྱམས་བརྩེའི་འཇུག་པ་ནམ་མཁའི་མཐའ་ལྟར་ཡངས༎ སྐྱེས་ཆེན་འདི་འདྲ་མ་ཉེས་ཁ་གཡོག་གིས༎ བཙོན་འཇུག་ཁྲིམས་ཆད་གཏོང་བ་སུ་ཡིས་བཟོད༎
རྒྱལ་ཁབ་ཕྱི་ནང་གི་དྲ་རྒྱ་དང་གསར་ཤོག་ཁག་ནས་ཐོན་པའི་ཏྲེ་བོའི་དོན་སྐྱོན་དང་འབྲེལ་བའི་དོན་གནད་ཁག་གཅིག
(1)ཀྲུང་གོའི་བོད་ཀྱི་ཆ་འཕྲིན། 2009་ལོའི་ 4་ 10་ ཉིན། རེས་གཟའ་པ་སངས་ཉིན་སྤེལ་བ། (2)ཀྲུང་གོའི་བོད་ཀྱི་ཆ་འཕྲིན། 2009་ལོའི་ 4་ 10་ ཉིན། རེས་གཟའ་པ་སངས་ཉིན་སྤེལ་བ། (3)ཀྲུང་གོའི་བོད་ཀྱི་ཆ་འཕྲིན། 2009་ལོའི་ 4་ 10་ ཉིན། རེས་གཟའ་པ་སངས་ཉིན་སྤེལ་བ། (4)bbs tibet cn 2009 .4 .16ཉིན་སྤེལ་བ། (5)འཇུ་བཟུང་བཀའ་རྒྱ། དཀར་མཛེས་ཁུལ་སྤྱི་བདེ་ཅུས་ཀྱིས། 2008་འཇུ་བཟུང་བཀའ་རྒྱ་ཨང་01སྤེལ་བ། (བོད་ཡིག) (6) འཇུ་བཟུང་བཀའ་རྒྱ། དཀར་མཛེས་ཁུལ་སྤྱི་བདེ་ཅུས་ཀྱིས། 2008་འཇུ་བཟུང་བཀའ་རྒྱ་ཨང་01སྤེལ་བ། (རྒྱ་ཡིག) (7) རྒྱལ་སྤྱིའི་བོད་ཀྱི་ཆ་འཕྲིན་དྲ་བས་ཕྱི་ལོ༢༠༠༩ལོའི་ཟླ༥ཚེས༢༡ཉིན་སྤེལ། བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གིས་གནས་ཚུལ་མཁོ་སྤྲོད་གནང་དོན། ན་ནིང་དཀར་མཛེས་རྫོང་ཐོག་ཏུ་ཞི་རྒོལ་ནང་འཛུལ་བཞུགས་བྱེད་མཁན་བོད་མི་བསྟན་པ་དང༌། འཇམས་རྡོ་གཉིས་ཕྱི་ཟླ་༥པ་ཚེས་ཤར་ཙམ་ལ་སྐྱེས་དགུ་མདོ་ནས་རྒྱ་གཞུང་གི་ཉེན་རྟོག་པས་འཇུ་བཟུང་བྱས་ཡོད་འདུག དེ་ཡང་བསྟན་པ་དང༌། ཞོ་རྡོ་གཉིས་ནི་ ༢༠༠༨ ལོའི་ཟླ་ ༣ ཚེས་ ༡༨ ཉིན་དཀར་མཛེས་རྫོང་ཐོག་དུ་བོད་མིའི་ཞི་རྒོལ་ལས་འགུལ་ནང་འཛུལ་ཞུགས་བྱས་རྐྱེན་ཉེན་རྟོག་པའི་འཇུ་བཟུང་ལས་གཡོལ་ཆེད་ཕ་ཡུལ་གྱི་རི་བོའི་སོགས་ལ་ཡིབ་དགོས་བྱུང་བཞིན། ཉེ་འཆར་ཕྱི་ཟླ་ ༥ ནང་སྐྱེས་དགུ་མདོ་ནས་རྒྱ་གཞུང་གི་ཉེན་རྟོག་པས་འཇུ་བཟུང་གིས་བཙན་འཁྲིད་བྱས་ཏེ་ད་ལྟ་གང་དུ་བཀག་ཉར་བྱེད་བཞིན་ཡོད་མེད་ཤེས་རྟོགས་མི་ཐུབ་པར་གནས་ཡོད། བསྟན་པ་ནི་རང་ལོ་ ༣༠ སོན་པ་དང༌། འཇམས་རྡོ་ནི་རང་ལོ་ ༢༥ ཡིན་པ་དང༌། ཁོང་གཉིས་ནི་དཀར་མཛེས་རྫོང་རྫ་ཁོག་ཤང་ནས་རྭ་པ་གྲོང་ནས་ཡིན་པ་དང༌། ཁོང་གཉིས་སྤུན་མཆེད་རྒན་གཞོན་ཡིན་པ་རེད། ༢༠༠༩ ལོའི་ཟླ་ ༥ ཚེས་ ༡༩ ཉིན་དཀར་མཛེས་ཉིན་རེའི་ཚགས་པར་ཐོག་གནས་ཚུལ་སྤེལ་བར། དཀར་མཛེས་ས་ཁུལ་མི་དམངས་ཞིབ་དཔྱོད་ཁང་གིས་རྒྱལ་ཁབ་ཁ་བྲལ་གཏོང་བའི་ངན་སྐུལ་བྱེད་མཁན་དང༌། རྒྱལ་ཁབ་ཀྱི་བདེ་འཇགས་ལ་གནོད་སྐྱོན། ཁྲིམས་འགལ་གྱི་གསང་འཕྲིན་མཁོ་འདོན། རྒྱལ་ཁབ་ཀྱི་གསང་བ་ཕྱི་གྱར་བྱེད་མཁན་སོགས་ཉེས་བསགས་པ་མི་གྲངས་ ༧༣ འཛིན་བཟུང་བྱས་ཡོད་པ་དང༌། དེའི་ནང་ནས་མི་གྲངས་ ༣༤ ཁྲིམས་ཁང་ལ་ཞུ་གཏུགས་བརྒྱབ་ཡོད། ཅེས་དང༌། ཡང་ཟླ་ ༥ ཚེས་ ༡༥ ཉིན་དཀར་མཛེས་ཉིན་རེའི་ཚགས་པར་ཐོག་གནས་ཚུལ་འཁོད་པར། དཀར་མཛེས་ས་ཁུལ་འབྲིང་རིམ་མི་དམངས་ཁྲིམས་ཁང་གིས་ཁ་བྲལ་སྟོབས་ཤུགས་རྡུང་རྡེག་ཚ་ནན་གཏོང་བའི་ནང་རྒྱལ་ཁབ་བདེ་འཇག་ལ་གནོད་སྐྱོན་གཏོང་བའི་གྱོད་གཞི་ཁག ༡༩ ཁྲིམས་ལྟར་འདྲི་ཞིབ་བྱས་པ་དང༌། ཉེས་ཅན་པ་མི་གྲངས་ ༢༨ ཁྲིམས་ལྟར་ཁྲིམས་ཆད་བཏང་ཡོད་ཅེས་འཁོད་འདུག འོན་ཀྱང་ད་བར་འདི་ག་ལྟེ་གནས་ཁང་ནས་ཤེས་རྟོགས་བྱུང་བར་གཞིགས་ན། དཀར་མཛེས་ཁུལ་དུ་ ༢༠༠༨ ལོའི་ཟླ་ ༣ ནས་བཟུང་ད་བར་ཞི་རྒོལ་དབང་གིས་བོད་མི་གྲངས་ ༩༨ ཙམ་ལ་ཚད་གཞི་མི་འདྲ་བའི་ཁྲིམས་ཆད་བཏང་ཡོད་པ་རེད། ཞི་རྒོལ་ནང་ཞུགས་པའི་རྒྱལ་གཅེས་དཔའ་བོ་དཔའ་མོའི་ཁྲོད་ནས་ལག་སོན་བྱུང་བ་ཁག་གཅིག་གི་ཐོ་གཞུང་རེའུ་མིག (༡)ཞི་རྒོལ་ལ་བརྟེན་ནས་ཚེ་སྲོག་ཤོར་བ་ཁག་གཅིག་གི་ཐོ་གཞུང༌། (༢)ཞི་རྒོལ་ནང་ཞུགས་པས་ལོ་དུས་རྒྱས་བཅད་ཀྱིས་ཁྲིམས་ཐག་གཅོད་ཟིན་པ་ཁག་གཅིག་གི་ཐོ་གཞུང་རེའུ་མིག (༣)ག་སོང་ཆ་མེད་དང་རྨས་སྐྱོན་ཕོག་པ། བཙོན་འོག་ཏུ་གནས་མུས་ཡིན་པ་བཅས་ཀྱི་ཞི་རྒོལ་བ་ཁག་གཅིག་གི་མཚན་གཞུང༌། བོད་ཆོལ་ཁ་གསུམ་དང་ད་ར་ཁག་ལྔ་རྫོང་ཁག་ལྔ་བཅས་ཀྱི་ས་ཁྲ། དཀར་མཛེས་རྫོང༌། བྲག་མགོ་རྫོང༌། རྟའུ་རྫོང༌། ཉག་རོང་རྫོང༌། སྡེ་དགེ་རྫོང༌། ལག་སོན་བྱུང་བའི་རྒྱལ་གཅེས་དཔའ་བོ་དཔའ་མོ་ཁག་གཅིག་གི་འདྲ་པར། ལག་སོན་བྱུང་བའི་དམག་སྒར་དང་མནར་གཅོད་ཇི་ལྟར་གཏོང་པའི་དཔང་རྟགས་ཀྱི་པར་རིས་ཁག་གཅིག།
བར་དོ་དང་པོའི་འོད་གསལ་ངོ་སྤྲོད་
༄༅། །ཟབ་ཆོས་ཞི་ཁྲོ་དགོངས་པ་རང་གྲོལ་ལས། ངོ་སྤྲོད་མཐོང་བ་རང་གྲོལ་གྱི་གཞིའི་འོད་གསལ་བ་ངོ་སྤྲོད་ཀྱི་ལྷན་ཐབས་བཞུགས་སོ། །
ཆོས་ཉིད་བར་དོའི་ངོ་སྤྲོད་ཀྱི་ལྷན་ཐབས་
༄༅། །ཟབ་ཆོས་ཞི་ཁྲོ་དགོངས་པ་རང་གྲོལ་ལས། ཆོས་ཉིད་བར་དོའི་ངོ་སྤྲོད་ཀྱི་ལྷན་ཐབས་བཞུགས་སོ། །
ལྷ་རྣམ་གསུམ་གྱི་ཆོ་ག་
༄༅། །ཚེ་ལྷ་རྣམ་གསུམ་གྱི་བསྟོད་པ་བཞུགས་སོ།། རྒྱ་གར་སྐད་དུ། ཨ་པ་རི་མི་ཏཱ་ཡུ་རཾ་སྟོ་ཏྲཾ། བོད་སྐད་དུ། ཚེ་དཔག་མེད་ལ་བསྟོད་པ། ཆོས་ཀྱི་འཁོར་ལོ་རྒྱ་ཆེན་བསྐོར། །སེམས་ཅན་སྡུག་བསྔལ་སྣ་ཚོགས་ཀུན། །མ་ལུས་པར་ནི་སེལ་མཛད་པའི། །སངས་རྒྱས་ཚེ་དཔག་མེད་ཕྱག་འཚལ། །རྡོ་རྗེ་སེམས་དཔའ་ལས་བྱུང་ཞིང་། །ཉེས་པའི་དྲི་མ་ཀུན་བཅོམ་པ། །རྡོ་རྗེའི་ལུས་ཅན་རྡོ་རྗེ་ཅན། །རྡོ་རྗེ་ཚེ་དཔག་མེད་ཕྱག་འཚལ། །བསམ་པའི་དོན་ཀུན་སྐད་ཅིག་གིས། །རང་འདོད་བཞིན་དུ་ཚིམ་མཛད་དཔལ། །མཆོག་གི་བདག་པོ་ཆེན་པོ་སྟེ། །རིན་ཆེན་ཚེ་དཔག་མེད་ཕྱག་འཚལ། །ཇི་ལྟར་ཉོན་མོངས་དྲི་མ་ཡིས། །ཀུན་ནས་གོས་པར་མི་འགྱུར་ཞིང་། །ཐུགས་རྗེས་ཆགས་ཚུལ་སྟོན་མཛད་པའི། །པདྨ་ཚེ་དཔག་མེད་ཕྱག་འཚལ། །འདོད་པའི་ལས་རྣམས་མ་ལུས་པ། །སྐད་ཅིག་ཉིད་ཀྱིས་རྫོགས་པའི་དཔལ། །བསམ་ཀུན་འཕེལ་བྱེད་དཔག་བསམ་ཤིང་། །ལས་ཀྱི་ཚེ་དཔག་མེད་ཕྱག་འཚལ། །ཉེས་པ་ཀུན་ལས་ཁྱོད་གྲོལ་ནས། །སྣ་ཚོགས་ཡོན་ཏན་ཀུན་གྱིས་བརྒྱན། །འཁོར་བའི་སྐྱབས་མཛད་དཔའ་བོ་སྟེ། །ཀུན་གཟིགས་ཚེ་དཔག་མེད་ཕྱག་འཚལ། །སྟོབས་ཆེན་རྣམས་ཀྱིས་རབ་བརྒྱན་ཏེ། །མི་མཐུན་ཕྱོགས་རྣམས་མ་ལུས་འཇོམས། །སྟོན་པ་སྲེད་མེད་བུ་ཡི་སྟོབས། །ཡོན་ཏན་ཚེ་དཔག་མེད་ཕྱག་འཚལ། །མེ་ལོང་མཉམ་ཉིད་ལ་སོགས་པའི། །ཡེ་ཤེས་མང་པོའི་མཛོད་འཛིན་པ། །རྟོག་པ་མ་ལུས་ཁྱོད་ཀྱིས་སྤངས། །ཡེ་ཤེས་ཚེ་དཔག་མེད་ཕྱག་འཚལ། །རྣམ་པར་རྟོག་ལས་ཁྱོད་གྲོལ་ནས། །མཐའ་བྲལ་ཏིང་འཛིན་ཞི་བ་སྟེ། །བདུད་དང་མུ་སྟེགས་འཇོམས་མཛད་པའི། །མི་གཡོ་ཚེ་དཔག་མེད་ཕྱག་འཚལ། །འཁོར་བའི་སེམས་ཅན་གང་ཡང་རུང་། །ཁྱོད་ཀྱི་མཚན་ཙམ་འཛིན་པ་ལ། །ཚེ་དང་ཡེ་ཤེས་སྩོལ་མཛད་པའི། །ཚེ་དཔག་མེད་ལ་ཕྱག་འཚལ་ལོ། །བྱང་ཆུབ་སེམས་དཔའ་ཛེ་ཏཱ་རི་དགྲ་ལས་རྣམ་པར་རྒྱལ་བས་མཛད་པའོ།།
༈ །རྒྱ་གར་སྐད་དུ། བྷ་ག་ཝ་ཏཱི་ཨུཥྞཱི་ཥ་བི་ཛ་ཡཱི་སྟོ་ཏྲཾ། བོད་སྐད་དུ། བཅོམ་ལྡན་འདས་མ་གཙུག་ཏོར་རྣམ་པར་རྒྱལ་མ་ལ་བསྟོད་པ། མགོན་པོ་འཇམ་པའི་དབྱངས་ལ་ཕྱག་འཚལ་ལོ། །གཙོ་མོ་བཅོམ་ལྡན་འདས་མ་ནི། །པུཎྜ་རཱི་ཀའི་མེ་ཏོག་ལྟར། །སྐྱོན་གྱིས་མ་གོས་སྐུ་མདོག་དཀར། །ཞལ་གསུམ་ཕྱག་བརྒྱད་སྤྱན་གསུམ་མངའ། །དབུ་རྒྱན་མགུལ་རྒྱན་སྙན་ཆར་བཅས། །རིན་ཆེན་སྣ་ཚོགས་མཛེས་པར་བརྒྱན། །པདྨ་ཟླ་བའི་གདན་ལ་བཞུགས། །དབུས་དཀར་གཡས་སེར་གཡོན་ཞལ་སྔོ། །ཁྲོ་མོའི་ཆ་ལུགས་མཆེ་བ་གཙིགས། །ཕྱག་གཡས་སྣ་ཚོགས་རྡོ་རྗེ་དང་། །པད་སྟེང་རྒྱལ་བ་འོད་དཔག་མེད། །མདའ་དང་མཆོག་སྦྱིན་ཕྱག་རྒྱ་འོ། །གཡོན་པ་སྡིགས་མཛུབ་ཞགས་པ་དང་། །གཞུ་དང་མི་འཇིགས་ཕྱག་རྒྱ་དང་། །བུམ་པ་དག་ནི་ལེགས་པར་བསྣམས། །རྣམ་པར་སྣང་མཛད་དབུ་བརྒྱན་ཅིང་། །འོད་ཟེར་དཀར་པོ་འཕྲོ་ཞིང་འདུ། །སྟོད་གཡོགས་ལྷ་ཡི་ན་བཟའ་ཅན། །བློ་དང་ཚེ་འཕེལ་མཛད་པ་མོ། །པུ་རིའི་ནང་དུ་མཛེས་པར་བཞུགས། །བཅོམ་ལྡན་འདས་མ་ཉིད་ལ་བསྟོད། །གཡས་ན་རྗེ་བཙུན་སྤྱན་རས་གཟིགས། །སྐུ་མདོག་དཀར་པོ་སྐྱོན་མ་གོས། །གཡོན་ན་པད་བསྣམས་གཡས་པ་ན། །རྔ་གཡབ་འཛིན་ལ་བདག་ཕྱག་འཚལ། །གཡོན་གྱི་གསང་བའི་བདག་པོ་ནི། །ཨུཏྤལ་མདོག་འདྲ་རྡོ་རྗེ་གཡོན། །གཡས་པ་རྔ་གཡབ་མཛེས་འཛིན་པ། །མཐུ་སྟོབས་ཅན་ལ་ཕྱག་འཚལ་ལོ། །ཤར་ལྷོ་ནུབ་བྱང་ཕྱོགས་བཞི་ཡི། །ཁྲོ་བོའི་རྒྱལ་པོ་བཞི་པོ་ནི། །མདུན་ན་ཁྲོ་རྒྱལ་མི་གཡོ་བ། །སྔོ་སངས་གཡས་ན་རལ་གྲི་འཛིན། །གཡོན་ན་སྡིགས་མཛུབ་སྐྲ་བརྫེས་པ། །སྦྲུལ་རྒྱལ་སྟག་གི་ཤམ་ཐབས་ཅན། །པདྨ་ཉི་མའི་གདན་ལ་བཞུགས། །མ་རུངས་འདུལ་ལ་ཕྱག་འཚལ་ལོ། །ཁྲོ་ཆེན་འདོད་པའི་རྒྱལ་པོ་ནི། །སྔོ་སངས་ལྕགས་ཀྱུ་འབར་བ་བསྣམས། །མ་རུངས་འདུལ་བའི་རྒྱན་ཆ་ཅན། །ཐམས་ཅད་འགུགས་ལ་ཕྱག་འཚལ་ལོ། །ཁྲོ་ཆེན་དབྱུག་པ་སྔོན་པོ་ནི། །ཞལ་གཅིག་ཕྱག་གཉིས་གཡས་པ་ནི། །དབྱུག་ཏོ་གཡོན་པ་སྡིགས་མཛུབ་མཛད། །སྔོ་སངས་ཀུན་འདུལ་ཁྱོད་ལ་བསྟོད། །ཁྲོ་བོའི་རྒྱལ་པོ་སྟོབས་པོ་ཆེ། །ཨུཏྤལ་མདོག་འདྲ་ཕྱག་གཉིས་པ། །གཡས་པ་རྡོ་རྗེ་སྡིགས་མཛུབ་གཡོན། །བདུད་འདུལ་དྲག་པོ་ཁྱོད་ལ་བསྟོད། །ཞལ་གཅིག་ཕྱག་གཉིས་སྐུ་མདོག་སྔོ། །ཀུན་ཀྱང་སྟག་དང་སྦྲུལ་གྱིས་བརྒྱན། །པདྨ་ཉི་མའི་གདན་ལ་བཞུགས། །བར་ཆད་ཞི་མཛད་ཁྱོད་ལ་བསྟོད། །སྟེང་གི་ཕྱོགས་ན་མཛེས་པ་ཡི། །གནས་གཙང་ལྷ་ཡི་བུ་གཉིས་པོ། །ལྷ་ཡི་རྒྱན་དང་ན་བཟས་མཛེས། །ཕྱག་ན་བདུད་རྩིའི་བུམ་པ་བསྣམས། །བདུད་རྩིའི་ཆར་འབེབས་ཀུན་ལ་སྙོམས། །དག་པའི་སྐུ་ལ་ཕྱག་འཚལ་བསྟོད། །གང་ཞིག་ནངས་ནངས་སྔར་ལངས་ཏེ། །བསྟོད་པ་འདི་ཡིས་དུས་ཀུན་ཏུ། །འཁོར་དང་བཅས་ལ་བསྟོད་གྱུར་ན། །བློ་དང་ཚེ་རྣམས་འཕེལ་བ་དང་། །དཔལ་དང་འབྱོར་པའི་དངོས་གྲུབ་སྟེར། །མཆོག་གི་དངོས་གྲུབ་འགྲུབ་པར་འགྱུར། །གུས་པའི་སེམས་ཀྱིས་སྔར་ལངས་ནས། །རྩེ་གཅིག་སེམས་ཀྱིས་བསྟོད་པར་བྱ། །གཙུག་ཏོར་རྣམ་རྒྱལ་མའི་བསྟོད་པ། སློབ་དཔོན་ཙནྡྲ་གོ་མིས་མཛད་པ་རྫོགས་སོ།།
༈ །རྒྱ་གར་སྐད་དུ། ཨཱརྻཱ་ཏཱ་ར་སྟོ་ཏྲཾ། བོད་སྐད་དུ། འཕགས་མ་སྒྲོལ་མ་ལ་བསྟོད་པ། ཨོཾ། འཁོར་བ་ལས་སྒྲོལ་ཏཱ་རེ་མ། །ཏུཏྟཱ་རེ་ཡིས་འཇིགས་བརྒྱད་སྒྲོལ། །ཏུ་རེས་ན་བ་རྣམས་ལས་སྒྲོལ། །སྒྲོལ་མ་ཡུམ་ལ་ཕྱག་འཚལ་ལོ། །པདྨ་དཀར་པོའི་དབུས་གནས་པའི། །ཟླ་བའི་གཟུགས་ཀྱི་གདན་སྟེང་དུ། །རྡོ་རྗེ་སྐྱིལ་ཀྲུང་བཅས་མཛད་མ། །མཆོག་སྦྱིན་མ་ལ་ཕྱག་འཚལ་ལོ། །སྟོན་ཀའི་ཟླ་བའི་མདངས་འདྲ་ཞིང་། །ཟླ་བ་ལ་ནི་རྒྱབ་བརྟེན་མ། །རྒྱན་རྣམས་ཐམས་ཅད་ཡོངས་སུ་རྫོགས། །ཨུཏྤལ་བསྣམས་ལ་ཕྱག་འཚལ་ལོ། །བཅུ་དྲུག་ལོ་ལོན་ལུས་དང་ལྡན། །རྫོགས་སངས་རྒྱས་ཀུན་དེ་ཡི་སྲས། །འདོད་སྦྱིན་སྐུ་ནི་འཆང་བའི་ཡུམ། །འཕགས་མ་སྒྲོལ་མར་ཕྱག་འཚལ་ལོ། །འཁོར་ལོ་དཀར་པོ་འོད་ཟེར་དཀར། །རྩིབས་བརྒྱད་ལ་ནི་ཡི་གེ་བརྒྱད། །ཡོངས་སུ་བསྐོར་བའི་རྣམ་པ་ཅན། །འཁོར་ལོ་ཅན་ལ་ཕྱག་འཚལ་ལོ། །ཞེས་འཆི་མེད་གྲུབ་པའི་སློབ་དཔོན་ཆེན་པོ་ངག་གི་དབང་ཕྱུག་གྲགས་པའི་འཆི་བདག་སླུ་བའི་རྟོག་པའི་མངོན་རྟོགས་བསྟོད་པ་ཁ་བསྒྱུར་བའོ།། །།པར་རྩ་བལ་ཡུལ་ནས་རྒྱལ་ཡོངས་ས་ཆེན་ཞེས་པ་ལས་གུ་རུས་ཞུས།།  །།
སྒྲོལ་དཀར་ཡིད་བཞིན་འཁོར་ལོའི་ཆོ་ག་
༄༅། །སྒྲོལ་དཀར་ཡིད་བཞིན་འཁོར་ལོ་ཐུན་མོང་མ་ཡིན་པའི་སྒྲུབ་ཅིང་མཆོད་པའི་ཆོ་ག་འཆི་མེད་བདུད་རྩིའི་རོལ་མཚོ་ཞེས་བྱ་བ་བཞུགས་སོ།།
༄༅། །བླ་མ་ཡིད་བཞིན་འཁོར་ལོའི་ཐུགས་དམ་གནད་ནས་སྐུལ་བའི་གསོལ་འདེབས་འཆི་མེད་ཚེ་དང་ཡེ་ཤེས་གྲུབ་པའི་དབྱངས་སྙན་ཞེས་བྱ་བ་བཞུགས་སོ། །
ན་མོ་གུ་རུ་ཙིནྟཱ་ཙཀྲཱ་ཡ། སྲས་བཅས་རྒྱལ་བ་ཀུན་གྱི་ཡུམ་གྱུར་མ། །དྲན་པས་ཚེ་དང་ཡེ་ཤེས་མཆོག་སྩོལ་མ། །སྐྱབས་གནས་ཀུན་འདུས་བླ་མ་རྗེ་བཙུན་མ། །སྙིང་ནས་དྲན་ནོ་ཐུགས་རྗེའི་འཇུག་པས་སྐྱོངས། །བདག་ཅག་དེང་ནས་ཚེ་རབས་ཐམས་ཅད་དུ། །དལ་འབྱོར་མཆོག་ཐོབ་མཚན་ལྡན་དགེ་བའི་བཤེས། །དད་པས་བསྙེན་ལས་སྲིད་ཞིའི་ལེགས་ཚོགས་ཀུན། །འཕེལ་བའི་རྟེན་འབྲེལ་སྒྲིགས་ཤིག་རྗེ་བཙུན་མ། །མི་རྟག་ངན་སོང་སྡུག་བསྔལ་ལ་བརྟེན་ནས། །རྗེས་དྲན་དྲུག་དང་ལས་འབྲས་བླང་དོར་དང་། །བསམ་གཏན་གཟུགས་མེད་ཏིང་འཛིན་ཐེམ་སྐས་ནས། །མངོན་མཐོའི་གྲོང་དུ་འཁྲིད་ཅིག་རྗེ་བཙུན་མ། །ཁམས་གསུམ་འཁོར་བའི་སྡུག་བསྔལ་འབྱུང་བའི་གཞི། །ལས་ཉོན་ཀུན་འབྱུང་འགོག་པའི་བསླབ་གསུམ་ལམ། །ཚུལ་བཞིན་བསྟེན་ལས་ཐར་པའི་ཁང་བཟང་དུ། །ཞི་བདེའི་དབུགས་འབྱིན་སྩོལ་ཅིག་རྗེ་བཙུན་མ། །ཁྱད་པར་འགྲོ་ཀུན་མར་ཤེས་དྲིན་དྲན་ཞིང་། །དྲིན་བཟོའི་སླད་དུ་བྱམས་དང་སྙིང་རྗེ་དང་། །བདག་གཞན་མཉམ་བརྗེའི་བྱང་ཆུབ་སྤྱོད་མཆོག་གིས། །ཀུན་མཁྱེན་ལམ་བཟང་སྟོན་ཅིག་རྗེ་བཙུན་མ། །དེ་ཚེ་རྣམ་དག་དབང་དང་རྗེས་གནང་གིས། །རྒྱུད་སྨིན་དམ་ཚིག་སྡོམ་པ་ལྡན་པ་དང་། །ཟབ་དོན་བསྒོམ་པའི་འགལ་རྐྱེན་ཀུན་ཞི་ཞིང་། །མཐུན་རྐྱེན་ལེགས་ཚོགས་སྤེལ་ཅིག་རྗེ་བཙུན་མ། །བླ་མ་མཆོག་གསུམ་གཙུག་གི་ནོར་བུར་ཐོབ། །སྨོན་དང་འཇུག་པའི་བྱང་སེམས་སྙིང་ལ་ཤར། །བསོད་ནམས་ཡེ་ཤེས་ཚོགས་གཉིས་མྱུར་རྫོགས་པས། །བདག་རྒྱུད་དག་པར་མཛོད་ཅིག་རྗེ་བཙུན་མ། །བསྙེན་སྒྲུབ་ཡན་ལག་བཞི་ཡི་རྣལ་འབྱོར་གྱིས། །རང་ལུས་འཕགས་མ་ཡིད་བཞིན་འཁོར་ལོའི་སྐུར། །གསལ་བ་རབ་ཀྱི་ཏིང་འཛིན་མཐར་ཕྱིན་པའི། །བསམ་གཏན་གྲུབ་པར་མཛོད་ཅིག་རྗེ་བཙུན་མ། །ཟབ་མོའི་བཟླས་པས་ཐུགས་རྒྱུད་བསྐུལ་བའི་མཐུས། །རིགས་བདག་འཆི་མེད་མགོན་པོར་ཡོངས་ཤར་ཞིང་། །ཟླ་ཤེལ་མདོག་ཅན་འབར་བའི་འཁོར་ལོ་ཡིས། །མི་མཐུན་ཕྱོགས་ལས་སྲུངས་ཤིག་རྗེ་བཙུན་མ། །རབ་དཀར་བདུད་རྩིའི་སྣང་བས་ས་གསུམ་གྱི། །རྒུད་ཅིང་ཕོངས་པའི་མུན་པ་ཀུན་ཞི་ནས། །གསེར་ཞུན་འོད་ཀྱི་ཕྲེང་བས་སྲིད་དང་ཞིའི། །ཕུན་ཚོགས་རྒྱས་པར་མཛོད་ཅིག་རྗེ་བཙུན་མ། །པདྨ་རཱ་གའི་མཆིལ་པ་རྣོན་པོ་ཡིས། །བརྟན་གཡོའི་དངོས་ཀུན་དབང་དུ་འདུ་བ་དང་། །དབང་སྔོན་འོད་ཀྱི་ཞགས་པས་གདུག་པ་ཅན། །མཐའ་དག་འཆིང་བར་མཛོད་ཅིག་རྗེ་བཙུན་མ། །མ་རྒད་ཞུན་མའི་སྣང་བས་རེག་པའི་མོད། །མཆོག་ཐུན་དངོས་གྲུབ་ཅིག་ཅར་འགྲུབ་དང་བཅས། །སླར་ཡང་འོད་ཟེར་མཆིན་ཁའི་དྲྭ་བ་ཡིས། །བརྟན་ཅིང་ནུས་ལྡན་མཛོད་ཅིག་རྗེ་བཙུན་མ། །རིགས་ཀྱི་བདག་པོའི་ཐུགས་རྗེའི་ཟིལ་དངར་གྱིས། །ཚེ་བསོད་དཔལ་འབྱོར་ལང་ཚོ་དར་བབས་པར། །ཐུགས་ཀའི་འཁོར་ལོ་བདུད་རྩིས་གསོས་བཏབ་པས། །འཆི་མེད་གྲུབ་པར་མཛོད་ཅིག་རྗེ་བཙུན་མ། །མདོར་ན་སྣང་གྲགས་རིག་གསུམ་འཕགས་མ་ཡི། །སྐུ་གསུང་ཐུགས་ཀྱི་གསང་བར་བྱིན་བརླབས་ནས། །འཇིག་རྟེན་འཇིག་རྟེན་འདས་པའི་དངོས་གྲུབ་ཀྱིས། །དོན་གཉིས་འགྲུབ་པར་མཛོད་ཅིག་རྗེ་བཙུན་མ། །གཞན་ཡང་སྣོད་བཅུད་རྒུད་པ་ཀུན་ཞི་ཞིང་། །བསྟན་འཛིན་ཞབས་བརྟན་བཤད་སྒྲུབ་བསྟན་པ་དར། །འགྲོ་ཀུན་རྫོགས་ལྡན་འབྱོར་པས་མངོན་མཐོ་བའི། །བཀྲ་ཤིས་སྣང་བ་སྩོལ་ཅིག་རྗེ་བཙུན་མ། །ཞེས་འཕགས་མ་ཡིད་བཞིན་འཁོར་ལོའི་ཐུགས་དམ་གནད་ནས་བསྐུལ་བའི་གསོལ་འདེབས། ཐུན་མོང་མ་ཡིན་པའི་ཟབ་ཁྲིད་ཀྱི་ལམ་རིམ་དང་འབྲེལ་བ་འདི་ཡང་ཤཱཀྱའི་བཙུན་པ་འཇམ་དབྱངས་མཁྱེན་བརྩེའི་དབང་པོས་བག་ཡོད་ཅེས་པ་ཆུ་མོ་གླང་གི་གནམ་ལོ་གསར་དུ་འཆར་བའི་དུས་ཀྱི་དགེ་མཚན་ཕུན་སུམ་ཚོགས་པའི་ཉིན་གསོལ་བ་བཏབ་པའི་ཡི་གེ་པ་ནི། གནས་ལྔ་རིག་པའི་པཎྜི་ཏ་ཆེན་པོ་འཇམ་དབྱངས་བཤད་གྲུབ་རྒྱ་མཚོས་མཛད་པའི་དགེ་བས་འགྲོ་ཀུན་འཆི་མེད་གྲུབ་པའི་དགའ་སྟོན་ལ་ལོངས་སྤྱོད་པའི་རྒྱུར་གྱུར་ཅིག །སརྦ་དཱ་མངྒ་ལཾ།། །།པར་རྩ་བལ་ཡུལ་ནས་རྒྱལ་ཡོངས་ས་ཆེན་ཞེས་པ་ལས་གུ་རུས་ཞུས།།  །།
་སེངྒེ་སྒྲའི་ཆོ་ག་
གདོན་སྒྲོལ་གྱི་ཆོ་ག་ལག་ལེན་ཤིན་ཏུ་གསལ་བར་བཤད་པའི་ཡི་གེ་ཕུན་ཚོགས་བསམ་འཕེལ་ཞེས་བྱ་བ་བཞུགས་སོ། །
སེང་གདོང་མའི་བདག་བསྐྱེད་ཕྲིན་ལས་མྱུར་མགྱོགས
ན་མོ་སེངྷ་དྷ་ཀེི་ཡེ། མཁའ་འགྲོ་སེང་གདོང་མའི་བདག་བསྐྱེད་ཕྲིན་ལས་མྱུར་མགྱོགས་བཞུགས། སྐྱབས་སེམས་ནི། དྲག་མོ་མཁའ་འགྲོ་སེང་གདོང་མར། །བྱང་ཆུབ་བར་དུ་སྐྱབས་སུ་མཆི། །མ་རིག་འཁྲུལ་པའི་སེམས་ཅན་རྣམས། །འཁྲུལ་བྲལ་སངས་རྒྱས་སར་འགོད་བྱ། ། ལན་གསུམ། ཧྲཱིཿ སྐྱེ་མེད་དབྱིངས་ལས་འགག་མེད་ཡེ་ཤེས་གསལ། །གཉིས་མེད་ཟུང་འཇུག་བྱང་ཆུབ་སེམས་ཀྱི་ངང་། །སྣོད་བཅུད་རྣམ་དག་ཡེ་ཤེས་རང་སྣང་ཆེ། །ལྷུན་གྲུབ་བཀོད་པའི་ཡོན་ཏན་རབ་རྫོགས་པའི། །དྲག་མོའི་ཚང་ཁང་རབ་འཇིགས་གཞལ་ཡས་ཁང་། །མ་སྐྱེས་ཡེ་རྫོགས་བདག་ཉིད་ཡེ་ཤེས་ཀྱི། །མཁའ་འགྲོའི་གཙོ་མོ་སེངྷ་དམར་མོ་ནི། །དམར་གསལ་ཞལ་གཅིག་ཕྱག་གཉིས་ཁྲོ་མོའི་སྐུ། །ཕྱག་གཡས་གཉིས་འཛིན་ཚར་གཅོད་གྲི་ཁུག་འཕྱར། །གཡོན་པས་བདེ་ཆེན་ཐོད་པ་ཐུགས་ཀར་བསྣམས། །ཐབས་མཚོན་ཁ་ཊཱཾ་རྩེ་གསུམ་མཆན་དུ་བཅུག །ཞབས་གཉིས་བམ་རོའི་གདན་ལ་བརྐྱངས་བསྐུམས་བཞེངས། །༼རིན་ཆེན་རུས་རྒྱན་དྲུག་སོགས་དུར་ཁྲོད་ཆས། །སྤྱི་གཙུག་བླ་མ་པདྨ་ཐོད་ཕྲེང་རྩལ། །༽ཕྱོགས་བཞིར་རང་འདྲའི་རིགས་བཞིའི་མཁའ་འགྲོ་རྣམས། །དཀར་སེར་དམར་ལྗང་རང་རྟགས་ཕྱག་མཚན་གྱིས། །མཚན་པའི་གྲི་ཁུག་དང་ནི་ཐོད་ཁྲག་བསྣམས། །དྷ་ཀི་སྡེ་བརྒྱད་དབང་ཕྱུག་ཉེར་བརྒྱད་སོགས། །ཡང་སྤྲུལ་ཕོ་ཉ་ལས་མཁན་ཚོགས་བཅས་རྣམས། །དམ་ཡེ་དབྱེར་མེེད་བདེ་བ་ཆེན་པོར་ཤར། །ཐུགས་ཀར་ཉི་སྟེང་བཾ་མཐར་སྔགས་ཕྲེང་གིས། །བསྐོར་བའི་འོད་ཀྱིས་དོན་གཉིས་སྒྲུབ་པར་བསམ། །ཨོཾ་བཾ་སེངྷ་དྷ་ཀི་ཧ་རི་ནི་ས་ཧཱུཾ་ཛཿ ཞེས་ཅི་མང་བཟླས་རྗེས། ཕ་རོལ་བན་བོན་བསམ་སྦྱོར་ལས་བྱུང་བའི། །མནན་གཏད་བྱེར་རྨུགས་ལ་སོགས་མི་མཐུན་ཚོགས། །སྔགས་ལས་འོད་ཟེར་དུས་མཐའི་མེ་ལྟར་འཕྲོས། །རྩྭ་སྦུར་བསྲེགས་ལྟར་རྡུལ་དུ་བརླག་པར་བསམ། །ཨ་ཀ་ས་མ་ར་ཙ་ཤ་ཏ་ར་ས་མ་ར་ཡ་ཕཊཿ བཟླའོ༎ མཐར་མཆོད་བསྟོད་ནོངས་བཤགས་བསྡུ་རིམ་ནི། ཡེ་ཤེས་མཁའ་འགྲོར་མཆོད་བསྟོད་ནོངས་པ་བཤགས། །ལྷ་སྣང་དབྱིངས་བསྡུ་ཡེ་ཤེས་སྐུ་རུ་ལྡང་། །དུས་གསུམ་བསགས་པའི་དགེ་བ་གཅིག་བསྡུས་ཏེ། །བསྟན་འཛིན་ཞབས་བརྟན་བསྟན་པ་རྒྱས་ཕྱིར་བསྔོ། ། ཞེས་མཁའ་འགྲོ་སེང་གདོང་དམར་མོའི་ཕྲིན་ལས་རྒྱུན་ཁྱེེར་ཟབ་ལམ་བཅུད་བསྡུས་འདི་སློབ་བུ་བླ་མ་ཀུན་བཟང་ངོར་སྤྲང་སྨྱོན་ཚུལ་མིང་པས་བྲིས་པ་དགེ་ལེགས་འཕེལ། དགེའོ། །དགེའོ།། །།
༜༜༜༜ ཀ ༼ ༽རྟགས་འདིའི་ནང་གི་ཚིག་རྐང་གཉིས་པོ་ར་ཧོར་སྤྲུལ་སྐུ་པདྨ་རྒྱལ་མཚན་གྱིས་བཙུད་པར་གསུངས། ཁ ལུང་བརྒྱུད་ནི། མཛད་པ་པོ་དང་། དེས་གནས་སྤྲུལ་རྒྱན་ལོ། དེས་དབོན་པོ་ཡེ་ལོ། དེས་མཁན་པད་རྣམ། དེས་བདག་ལ་བརྩེ་བས་གནང་བའོ། །
སྤྱི་བཤགས་
༄༅། །བླ་མ་རྡོ་རྗེ་འཛིན་པ་ཆེན་པོ་ལ་སོགས་ཏེ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། བདག་མིང་འདི་ཞེས་བགྱི་བས། ཚེ་ཐོག་མ་མེད་པ་ནས་ད་ལྟ་ལ་ཐུག་གི་བར་དུ། ཉོན་མོངས་པ་འདོད་ཆགས་དང་ཞེ་སྡང་དང་གཏི་མུག་གི་དབང་གིས། ལུས་དང་ངག་དང་ཡིད་ཀྱི་སྒོ་ནས་སྡིག་པ་མི་དགེ་བ་བཅུ་བགྱིས་པ་དང་། མཚམས་མེད་པ་ལྔ་བགྱིས་པ་དང་། དེ་དང་ཉེ་བ་ལྔ་བགྱིས་པ་དང་། སོ་སོར་ཐར་པའི་སྡོམ་པ་དང་འགལ་བ་བགྱིས་པ་དང་། བྱང་ཆུབ་སེམས་དཔའི་བསླབ་པ་དང་འགལ་བ་བགྱིས་པ་དང་། གསང་སྔགས་ཀྱི་དམ་ཚིག་དང་འགལ་བ་བགྱིས་པ་དང་། དཀོན་མཆོག་གསུམ་ལ་མ་གུས་པ་བགྱིས་པ་དང་། ཕ་དང་མ་ལ་མ་གུས་པ་བགྱིས་པ་དང་། མཁན་པོ་དང་སློབ་དཔོན་ལ་མ་གུས་པ་བགྱིས་པ་དང་། གྲོགས་ཚངས་པ་མཚུངས་པར་སྤྱོད་པ་རྣམས་ལ་མ་གུས་པ་བགྱིས་པ་དང་། དམ་པའི་ཆོས་སྤངས་པ་དང་། གསུང་རབ་ཀྱི་བླུས་ཟོས་པ་དང་། འཕགས་པའི་དགེ་འདུན་ལ་སྐུར་བ་བཏབ་པ་ལ་སོགས་པ། མདོར་ན་མཐོ་རིས་དང་ཐར་པའི་གེགས་སུ་གྱུར་ཅིང་། འཁོར་བ་དང་ངན་སོང་གི་རྒྱུར་གྱུར་པའི་སྡིག་པ་དང་། ཉེས་པ་དང་། ལྟུང་བའི་ཚོགས་ཅི་བགྱིས་པ་དང་། བགྱིད་དུ་སྩལ་བ་དང་། གཞན་གྱིས་བགྱིས་པ་ལ་རྗེས་སུ་ཡི་རང་བ་བགྱིས་པ་དེ་དག་ཐམས་ཅད་བླ་མ་རྡོ་རྗེ་འཛིན་པ་ཆེན་པོ་ལ་སོགས་པ་ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་སྤྱན་སྔར་མཐོལ་ལོ་བཤགས་སོ། །མི་འཆབ་བོ། །མི་སྦེད་དོ། །སླན་ཆད་ཀྱང་སྡོམ་པར་བགྱིད་ལགས་སོ།།
༈ །ལུས་ཀྱི་ལས་ནི་རྣམ་པ་གསུམ། །ངག་གི་རྣམ་པ་བཞི་དག་དང་། །གང་ཡང་ཡིད་ཀྱི་རྣམ་གསུམ་པོ། །མི་དགེ་བཅུ་པོ་སོ་སོར་བཤགས། །འདོད་ཆགས་ཞེ་སྡང་གཏི་མུག་དབང་གིས་ནི། །ལུས་དང་ངག་དང་དེ་བཞིན་ཡིད་ཀྱིས་ཀྱང་། །སྡིག་པ་བདག་གིས་བགྱིས་པ་ཅི་མཆིས་པ། །དེ་དག་ཐམས་ཅད་བདག་གིས་སོ་སོར་བཤགས། །ཐོག་མ་མེད་ནས་ད་ལྟའི་བར། །མི་དགེ་བཅུ་དང་མཚམས་མེད་ལྔ། །སེམས་ནི་ཉོན་མོངས་དབང་གྱུར་པའི། །སྡིག་པ་ཐམས་ཅད་བཤགས་པར་གྱིས། །ཕྱག་འཚལ་བ་དང་མཆོད་ཅིང་བཤགས་པ་དང་། །རྗེས་སུ་ཡི་རང་བསྐུལ་ཞིང་གསོལ་བ་ཡི། །དགེ་བ་ཅུང་ཟད་བདག་གིས་ཅི་བསགས་པ། །ཐམས་ཅད་རྫོགས་པའི་བྱང་ཆུབ་ཆེན་པོར་བསྔོ།།
མཛད་པ་བཅུ་གཉིས་ཀྱི་བསྟོད་པ་
༄༅། །ཐབས་མཁས་ཐུགས་རྗེས་ཤཱཀྱའི་རིགས་སུ་འཁྲུངས། །གཞན་གྱིས་མི་ཐུབ་བདུད་ཀྱི་དཔུང་འཇོམས་པ། །གསེར་གྱི་ལྷུན་པོ་ལྟ་བུར་བརྗིད་པའི་སྐུ། ཤཱཀྱའི་རྒྱལ་པོ་ཁྱོད་ལ་ཕྱག་འཚལ་ལོ། །གང་གིས་དང་པོར་བྱང་ཆུབ་ཐུགས་བསྐྱེད་ནས། །བསོད་ནམས་ཡེ་ཤེས་ཚོགས་གཉིས་རྫོགས་མཛད་ཅིང་། །དུས་འདིར་མཛད་པ་རྒྱ་ཆེན་འགྲོ་བ་ཡི། །མགོན་གྱུར་ཁྱོད་ལ་བདག་གིས་བསྟོད་པར་བགྱི། །ལྷ་རྣམས་འདུལ་མཛད་འདུལ་བའི་དུས་མཁྱེན་ནས། །ལྷ་ལས་བབས་ནས་གླང་ཆེན་ལྟར་གཤེགས་ཏེ། །རིགས་ལ་གཟིགས་ནས་ལྷ་མོ་སྒྱུ་འཕྲུལ་གྱི། །ལྷུམས་སུ་ཞུགས་པར་མཛད་ལ་འཚལ་ལོ། །ཟླ་བ་བཅུ་རྫོགས་ཤཱཀྱའི་སྲས་པོ་དེ། །བཀྲ་ཤིས་ལུམ་བཱིའི་ཚལ་དུ་བལྟམས་པའི་ཚེ། །ཚངས་དང་བརྒྱ་བྱིན་གྱིས་བཏུད་མཚན་མཆོག་ནི། །བྱང་ཆུབ་རིགས་སུ་ངེས་ལ་ཕྱག་འཚལ་ལོ། །གཞོན་ནུ་སྟོབས་ལྡན་མི་ཡི་སེངྒེ་དེ། །ཨངྒ་མ་ག་དྷར་ནི་སྒྱུ་རྩལ་བསྟན། །སྐྱེ་བོ་དྲེགས་པ་ཅན་རྣམས་ཚར་བཅད་ནས། །འགྲན་ཟླ་མེད་པར་མཛད་ལ་ཕྱག་འཚལ་ལོ། །འཇིག་རྟེན་སྤྱོད་དང་མཐུན་པར་བྱ་བ་དང་། །ཁ་ན་མ་ཐོ་སྤང་ཕྱིར་བཙུན་མོ་ཡི། །འཁོར་དང་ལྡན་མཛད་ཐབས་ལ་མཁས་པ་ཡིས། །རྒྱལ་སྲིད་སྐྱོང་བར་མཛད་ལ་ཕྱག་འཚལ་ལོ། །འཁོར་བའི་བྱ་བར་སྙིང་པོ་མེད་གཟིགས་ནས། །ཁྱིམ་ནས་བྱུང་སྟེ་མཁའ་ལ་གཤེགས་ནས་ཀྱང་། །མཆོད་རྟེན་རྣམ་དག་དྲུང་དུ་ཉིད་ལས་ཉིད། །རབ་ཏུ་བྱུང་བར་མཛད་ལ་ཕྱག་འཚལ་ལོ། །བརྩོན་པས་བྱང་ཆུབ་སྒྲུབ་པར་དགོངས་ནས་ནི། །ནཻ་རཉྫ་ནའི་འགྲམ་དུ་ལོ་དྲུག་ཏུ། །དཀའ་བ་སྤྱད་ནས་བརྩོན་འགྲུས་མཐར་ཕྱིན་ནས། །བསམ་གཏན་མཆོག་བརྙེས་མཛད་ལ་ཕྱག་འཚལ་ལོ། །ཐོག་མ་མེད་ནས་འབད་པ་དོན་ཡོད་ཕྱིར། །མ་ག་དྷ་ཡི་བྱང་ཆུབ་ཤིང་དྲུང་དུ། །སྐྱིལ་ཀྲུང་མི་གཡོ་མངོན་པར་སངས་རྒྱས་ནས། །བྱང་ཆུབ་རྫོགས་པར་མཛད་ལ་ཕྱག་འཚལ་ལོ། །ཐུགས་རྗེས་འགྲོ་ལ་མྱུར་དུ་གཟིགས་ནས་ནི། །ཝཱ་རཱ་ཎ་སཱི་ལ་སོགས་གནས་མཆོག་ཏུ། །ཆོས་ཀྱི་འཁོར་ལོ་བསྐོར་ནས་གདུལ་བྱ་རྣམས། །ཐེག་པ་གསུམ་ལ་འགོད་མཛད་ཕྱག་འཚལ་ལོ། །གཞན་གྱི་རྒོལ་བ་ངན་པ་ཚར་བཅད་ཕྱིར། །མུ་སྟེགས་སྟོན་པ་དྲུག་དང་ལྷས་བྱིན་སོགས། །འཁོར་མོ་འཇིག་གི་ཡུལ་དུ་བདུད་རྣམས་བཏུལ། །ཐུབ་པ་གཡུལ་ལས་རྒྱལ་ལ་ཕྱག་འཚལ་ལོ། །སྲིད་པ་གསུམ་ན་དཔེ་མེད་ཡོན་ཏན་གྱིས། །མཉན་དུ་ཡོད་པར་ཆོ་འཕྲུལ་ཆེན་པོ་བསྟན། །ལྷ་མི་འགྲོ་བ་ཀུན་གྱིས་རབ་མཆོད་པས། །བསྟན་པ་རྒྱས་པར་མཛད་ལ་ཕྱག་འཚལ་ལོ། །ལེ་ལོ་ཅན་རྣམས་མྱུར་དུ་བསྐུལ་བའི་ཕྱིར། །རྩྭ་མཆོག་གྲོང་གི་ས་གཞི་གཙང་མ་རུ། །འཆི་མེད་རྡོ་རྗེ་ལྟ་བུའི་སྐུ་གཤེགས་ནས། །མྱ་ངན་འདའ་བར་མཛད་ལ་ཕྱག་འཚལ་ལོ། །ཡང་དག་ཉིད་དུ་འཇིག་པ་མེད་ཕྱིར་དང་། །མ་འོངས་སེམས་ཅན་བསོད་ནམས་འཐོབ་བྱའི་ཕྱིར། དེ་ཉིད་དུ་ནི་རིང་བསྲེལ་མང་སྤྲུལ་ནས། །སྐུ་གདུང་ཆ་བརྒྱད་མཛད་ལ་ཕྱག་འཚལ་ལོ། །དེ་ལྟར་བསྟན་པའི་བདག་པོ་བཅོམ་ལྡན་གྱི། །མཛད་པའི་ཚུལ་ལ་མདོ་ཙམ་བསྟོད་པ་ཡི། །དགེ་བས་འགྲོ་བ་ཀུན་གྱི་སྤྱོད་པ་ཡང་། །བདེ་གཤེགས་ཉིད་ཀྱི་སྤྱོད་དང་མཚུངས་པར་ཤོག ། སྟོན་པ་བཅོམ་ལྡན་འདས་ལ་མཛད་པ་བཅུ་གཉིས་ཀྱི་སྒོ་ནས་བསྟོད་པ་འདི་སློབ་དཔོན་ཆེན་པོ་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།།  །།དེ་བཞིན་གཤེགས་པ་ཁྱེད་སྐུ་ཅི་འདྲ་དང་། །འཁོར་དང་སྐུ་ཚེའི་ཚད་དང་ཞིང་ཁམས་དང་། །ཁྱོད་ཀྱི་མཚན་མཆོག་བཟང་པོ་ཅི་འདྲ་བ། །དེ་འདྲ་ཁོ་ནར་བདག་སོགས་འགྱུར་བར་ཤོག།
བོད་བརྒྱུད་ནང་བསྟན་གྱི་གྲུབ་མཐའ་ཁག་ངོ་སྤྲོད་
སྔ་འགྱུར་རྙིང་མ་བའི་གྲུབ་མཐའ།
རྙིང་མའི་གྲུབ་མཐའ་ནི་ཐེག་པ་རིམ་དགུར་གྲགས་པ་གསང་སྔགས་སྔ་འགྱུར་པའི་ཆོས་ལུགས་ཞེས་ཆོས་རྒྱལ་ཁྲི་སྲོང་ལྡེའུ་བཙན་སྐུ་དུས་སུ་བོད་སྐད་དུ་ཐོག་མར་འགྱུར་ཞིང༌།སློབ་དཔོན་པད་མ་འབྱུང་གནས་ཀྱིས་དར་རྒྱས་སུ་སྤེལ་པའི་རང་ལུགས་འཛིན་མཁན་རྗེས་འབྲང་དང་བཅས་པ་ཟེར།དེ་ལ་དབྱེ་ན།རིང་བརྒྱུད་བཀའ་མ།ཉེ་བརྒྱུད་གཏེར་མ།ཟབ་མོ་དག་སྣང་གི་བརྒྱུད་པ་སོགས་ཡོད།གསང་སྔགས་རྙིང་མ་བ་རྣམས་ཀྱིས་སྣང་སྟོང་དབྱེར་མེད་ཀྱི་ཆ་ནང་གསལ་གཞོན་ནུ་བུམ་སྐུ་ཀ་དག་སྐྱོན་རྣམས་ཡེ་ནས་དག་ཅིང༌།ཡོན་ཏན་ཡེ་ནས་རྫོགས་པའི་ལྷུན་གྲུབ་རང་གི་རིག་པ་ཆོས་སྐུ་ཀུན་དུ་བཟང་བོའི་རང་ཞལ་དེ་གནས་ལུགས་མཐར་ཐུག་ཏུ་བཞེད་དོ།
ཇོ་བོ་བཀའ་གདམས་པའི་གྲུབ་མཐའ།
སངས་རྒྱས་ཀྱི་བཀའ་ཡིག་འབྲུ་གཅིག་ཀྱང་མ་ལུས་པར་ཚང་མ་གདམས་ངག་ཏུ་གོ་བའི་གྲུབ་མཐའ་ཞིག་སྟེ།ཇོ་བོ་རྗེ་ཨ་ཏི་ཤ་ནས་དབུ་བརྙེས།འབྲོམ་སྟོན་པ་རྒྱལ་པའི་འབྱུང་གནས་ཀྱིས་སྲོལ་ཕྱེས།པོ་ཏོ་བ་དང༌།སྤྱན་སྔ་བ།ཕུ་ཆུང་བ་བཅས་སྐུ་མཆེད་གསུམ་གྱིས་དར་ཞིང་རྒྱས་པར་མཛད།གླང་རི་ཐང་བ་དང་ཤ་ར་བ་གཉིས་དང༌།བྱ་ཡུལ་བ་སོགས་ཀྱིས་དེ་བས་ཀྱང་དར་ཞིང་རྒྱས་པར་མཛད།བཀའ་གདམས་པའི་སློབ་རྒྱུད་ལ་བཀའ་གདམས་གཞུང་བ་དང་གདམས་ངག་པ་གཉིས་ཡོད།བཀའ་གདམས་གཞུང་བ་ནི་འབྲོམ་སྟོན་པའི་དངོས་སློབ་དགེ་བཤེས་པོ་ཏོ་བ་ལས་ཤ་ར་བ་དང་གྲྭ་སྐོར་མཁན་ཆེན་ཆོས་སྐྱབས་བཟང་བོའི་བར་རིམ་པ་བཞིན་བརྒྱུད་པའི་ཁྲིད་སྲོལ་ལ་ཟེར་ཞིང༌།རྒྱུ་མཚན་ནི་བཀའ་གདམས་གཞུང་དྲུག་དང་སྦྱར་ནས་ཁྲིད་གནང་སྲོལ་ཡོད་པས་དེ་ལྟར་ཐོགས་པ་ཡིན།བཀའ་གདམས་མན་ངག་པའམ་གདམས་ངག་པ་ནི་ཇོ་བོ་ཡབ་སྲས་ལས་སྤྱན་སྔ་ཚུལ་ཁྲིམས་འབར་ལ་བརྒྱུད་པའི་ཁྲིད་སྲོལ་ཏེ།གཞུང་གི་བཤད་པ་རྒྱ་ཆེན་པོའི་སྤྲོས་པ་མི་མཛད་པར།ཇོ་བོ་རྗེ་ཨ་ཏི་ཤས་མཛད་པའི་རྟེན་འབྲེལ་དང་བདེན་གཉིས་ཀྱི་ཁྲིད་ལ་བརྟེན་ནས་སློབ་མ་སྐྱོང་བར་མཛད་པས་མཚན་དེ་ལྟར་ཐོགས་པའོ།།
མཉམ་མེད་བཀའ་བརྒྱུད་པའི་གྲུབ་མཐའ།
རྒྱལ་བ་རྡོ་རྗེ་འཆང་གིས་གསུངས་པའི་གསང་སྔགས་ཀྱི་གདམས་པའི་བཀའ་བབས་ཀྱི་ཆོས་རྒྱུད་འཛིན་མཁན་ཞིག་སྟེ། ཏཻ་ལོ་བ་ལ་བཀའ་བབས་བཞི་ཡོད་པས་དེའི་བརྒྱུད་པ་ལ་བཀའ་བརྒྱུད་པ་ཟེར། བཀའ་བབས་བཞི་ནི་གསང་འདུས་དང༌། གདན་བཞི། སྒྱུ་ལུས། འཕོ་བ་བཅས་སོ། བོད་དུ་དེའི་རང་ལུགས་ཀྱི་སྲོལ་འབྱེད་པ་མཁས་གྲུབ་ཁྱུང་བོ་རྣལ་འབྱོར་ལས་བརྒྱུད་པ་ལ་ཤངས་པ་བཀའ་བརྒྱུད་དང༌། ལྷོ་བྲག་མར་པ་ཆོས་ཀྱི་བློ་གྲོས་ལས་བརྒྱུད་པ་ལ་དྭགས་པོ་བཀའ་བརྒྱུད་ཟེར། དེ་ལའང་ནང་གསེས་ཀྱི་དབྱེ་བ་བཀའ་བརྒྱུད་ཆེ་བཞི་ཆུང་བརྒྱད་སོགས་ཡོད་དོ། ལྟ་བ་ཕྱག་ཆེན་གའུ་མ་ཞེས་པ་བདེ་སྟོང་གའུ་ཁ་སྦྱོར་བཞིན་སྒོམ་ནས་འོད་གསལ་མངོན་དུ་བྱེད་པའི་གདམས་པ་ཡིན། མཉམ་མེད་དྭགས་པོ་རིན་པོ་ཆེ་ནས་བཟུང་བཀའ་ཕྱག་ཆུ་བོ་གཉིས་འདྲེས་སུ་གྱུར་པའོ།།
དཔལ་ལྡན་ས་སྐྱ་བའི་གྲུབ་མཐའ།
རབ་བྱུང་དང་པོའི་དུས་སུ་འཁོན་དཀོན་མཆོག་རྒྱལ་པོས་སྲོལ་བཏོད།ས་ཆེན་ཀུན་དགའ་སྙིང་བོ་སོགས་གོང་མ་རྣམ་ལྔས་དར་རྒྱས་སུ་བཏང༌།གསུང་སྔགས་ལམ་འབྲས་ཆོས་ཀྱི་སྙིང་བོར་བྱེད་པའི་རང་ལུགས་འཛིན་མཁན་རྗེས་འབྲང་དང་བཅས་པ་ཟེར།དེ་ལ་ཆོས་རྒྱུད་དང་གདུང་རྒྱུད་གཉིས་ཡོད།ས་དཀར་པོ་ཡོད་སར་དགོན་པ་བཏབ་པས་ས་སྐྱ་བ་ཞེས་གྲགས་སོ།ས་སྐྱ་བ་རྣམས་ཀྱི་སྤྱི་སྐད་ལ། སེམས་རང་གི་ངོ་བོ་གྲུབ་ཙམ་ནས་གསལ་བ་མི་འདོར་བས་གསལ་བ་སེམས་ཀྱི་མཚན་ཉིད། གསལ་བ་དེ་དབྱིབས་དང་ཁ་དོག་སོགས་གང་དུ་བཙལ་ཀྱང་མི་རྙེད་པས་སྟོང་བ་སེམས་ཀྱི་རང་བཞིན་དེ་ལྟ་བུའི་གསལ་བའི་དུས་ཉིད་ན་སྟོང་ཞིང༌། སྟོང་བའི་དུས་ཉིད་གསལ་བས་གསལ་སྟོང་དབྱེར་མེད་ཟུང་འཇུག་བརྗོད་བྲལ་བཅོས་མ་མ་ཡིན་པའི་སེམས་ཀྱི་ངོ་བོ་གནས་ལུགས་མཐར་ཐུག་ཏུ་བཞག འཁོར་འདས་དབྱེར་མེད་དུ་བསྒྲུབ་ཚུལ་ཡང་སྣང་བ་སེམས་སུ་སྒྲུབ། སེམས་སྒྱུ་མར་སྒྲུབ། སྒྱུ་མ་རང་བཞིན་མེད་པར་སྒྲུབ་པ་གསུམ་པོ་དེས་རིམ་པ་བཞིན་གསལ་བ། སྟོང་བ། འཛིན་མེད་གསུམ་གཏན་ལ་ཕབ་ནས་མཐར་དགག་སྒྲུབ་གང་ཡང་མི་བྱེད་པར་འཛིན་མེད་ཀྱི་ངང་དུ་ཆམ་མེ་འཇོག་པ་ལ་ལྟ་ཐོག་ཏུ་བཞག་པ་ཞེས་ཟེར།
ཞི་བྱེད་གཅོད་ཡུལ་བའི་གྲུབ་མཐའ།
སྤྱི་ལོ་དུས་རབས་བཅུ་གཉིས་པའི་འགོར་ཕ་དམ་པ་སངས་རྒྱས་ཀྱིས་སྲོལ་བཏོད་པའི་ཤེར་ཕྱིན་ཉམས་ལེན་གྱིས་སྲིད་ཞིའི་སྡུག་བསྔལ་ཐམས་ཅད་རབ་ཏུ་ཞི་བར་བྱེད་པའི་ཆ་ནས་མིང་བཏགས་པའི་གྲུབ་མཐའ་ཞིག དེའང་གཅོད་ཅེས་པ་ནི་ཤེར་ཕྱིན་མན་ངག་ལ་བརྟེན་ནས་སྐྱེས་བུ་ཆུང་ངུའི་སྐབས་ཚེ་འདིའི་རྣམ་ཤེས་གཅོད་པ། འབྲིང་གི་སྐབས་འཁོར་བའི་སྡུག་བསྔལ་གཅོད་པ། ཆེན་པོའི་སྐབས་རང་དོན་ཡིད་བྱེད་དང་བདག་འཛིན་གཉིས་གཅོད་པ་ལ་ཟེར།དེ་ལ་ཕོ་གཅོད་དང་མོ་གཅོད་གཉིས་ཡོད། སྐྱོ་སྟོན་བསོད་ནམས་བླ་མ་དང་ཡར་ཀླུང་བ་སྨ་ར་སེར་པོ་གཉིས་ལ་དམ་པ་སངས་རྒྱས་ལས་བརྒྱུད་པ་ལ་ཕོ་གཅོད་དང༌། སྐྱོ་སྟོན་བསོད་ནམས་བླ་མ་ལས་མ་ཅིག་ལབ་སྒྲོན་དང་དེ་ལས་རིམ་པ་བཞིན་བརྒྱུད་པ་ལ་མོ་གཅོད་ཟེར།གཅོད་ཀྱི་ངོ་བོ་ནི་ལམ་ཐུན་མོང་གི་སྔོན་འགྲོ་རྣམས་གཞིར་བཅས། བྱམས་སྙིང་རྗེ་དང༌། སྟོང་བ་ཉིད་ཀྱི་ལྟ་བ་སྒོམ་པ་དེ་དངོས་གཞི་ཡིན། དུར་ཁྲོད་དང་དབེན་གནས་སོགས་སུ་མཚན་མོ་ཉམས་སུ་བླངས་ན་བོགས་ཐོན་པར་བཤད།ཐོག་མར་བློ་སྦྱངས་ཏེ། དུས་སུ་སླེབས་ན་ལུས་དངོས་སུ་བྱིན་པ་ལ་འཇིགས་སྐྲག་མི་སྐྱེ་བའོ། བརྒྱུད་པ་འདི་ལའང་སྲས་བརྒྱུད་དང་སློབ་བརྒྱུད་གཉིས་ཡོད། ཟབ་མོ་གཅོད་ཀྱི་གདམས་པ་འདི་ནི་རིས་མེད་གྲུབ་མཐའ་ཀུན་གྱིས་ཉམས་ལེན་གྱི་མཐིལ་དུ་བྱེད་པ་ཞིག་གོ།